url: =US KUMPI 4NA 'JAMES MADISON’ TANGTHU’. Agelh - www.laibusaal.com - Laibu Saal\nHome > US Kumpite Tangthu > US KUMPI 4NA 'JAMES MADISON’ TANGTHU’. Agelh - www.laibusaal.com\nUS KUMPI 4NA 'JAMES MADISON’ TANGTHU’. Agelh - www.laibusaal.com\nJAMES MADISON’ TANGTHU’\nAgelh - www.laibusaal.com\nTOM KIM-A ET PAKNA:\nA pianna: Port Conway, Virginia; March 16, 1751\nA sihna: Orange County (Montpelier),Virginia; June 28, 1836\nUS President let hun: 1809-1817\nA minpi: James Madison Jr.\nSangkahna/degree ngahna: College of Jersey (tu-in Princeton University kici).\nA minpha ngah: Upadi’ Pa (Father of the Constitution), US gam phuankhiapa (Founding Father)\nA SUNGA THU OMTE:\n· THU PATNA\n· A NEULAI THU LEH POLITICS AH A LUTNA\n· US A KILAIHGAWP HUN (REVOLUTIONARY TIMES)\n· UPADI’ PA\n· CONGRESSMAN A SEPNA LEH THUGENSIAM MI (STATESMAN)\n· AMERICA PRESIDENT A LETNA THU\n· A HUN BEI KUAN\nTHUPATNA: James Madison pen March 16, 1751 in Port Conway, Virginia ah piang a, federal government (phualpi kumpi pen state government leh local government in kikhen) hat ding deih mi ahi hi. US upadi (constitution) draft masa pen gelh ahih manin manin Upadi’ Pa kici a, Federalist Papers zong mi tawh kithuah in gelh a, Bill of Rights thukham gelh hi. US President thumna Jefferson tawh kipawlin Democrat-Republican Party phuankhia uh a, 1808 in Democrat-Republican Party president len hi. US President a li vei na len a, White House ah a zi Dolley Madison tawh na teng hi. President a let sungin Britishte tawh US na kidopih hi (1812-1815). June 28, 1836 in Orange County, Montpelier estate, Virginia ah si hi. James Madison (1751-1836) pen US phuankhiapa ci-in kingaihsun a, Thomas Jefferson (1743-1826) tawh kipawl a phuatkhiat Democratic-Republican Party pen America adingin opposition political party masa pen ahi hi. Jefferson in US president thumna a let lai-in Madison in secretary of state len hi. White House ah president term nih a let khit nungin Virginia, Montpelier ah lo khawhna munah a zi Dolley (1768-1849) tawh teng hi.\nA NEULAI THU LEH POLITICS AH A LUTNA: Madison a pian’na Orange County, Virginia ah khangkhia hi. Unau 12 panin a upa pen hi a, sagih bek dam kim uh hi. A pa min James Madison Sr. hi a, a nu min Nellie Conway Madison ahi hi. A pa pen lo kho mi leh lo khawhna lamsangah a lawhcing mahmah khat hi a, gam golpi acres 3,000 kiim leh sila tampi nei a neih banah gamvai-ah zong mite thudot mahmah khat ahi hi. 1762 kumin King and Queen County (Virginia) khua-a om Donald Robertson’ sanginn ah kah dingin a pa’n sawl hi. Kum nga a kah khit ciangin a pa’ gam Orange County, Virginia (Montpelier a kici) ah hong ciahkik a, a pa’n a dam theih lohna hangin inn ah omsak suak in, sangsia guai-in inn ah lai hilhsak hi. A dam sung dam lohna hangin haksatna leh gentheihna thuak den hi. Inn ah kum nih lai a sin khit 1769 kum in College of New Jersey (tu-in Princeton University a kici) ah kah hi. Hih munah Latin, Greek, science, philosophy leh a tuamtuam sin hi. 1771 in College of Jersey panin graduate buaih ngah a, tua khitin hih sanginn president Reverend John Witherspoon’ kiangah tawl khat om lai-in lai sin lai hi. A teenna khua Montpelier pen pa’ sat hi a, a pa’n sila za val nei hi.\nGraduation hong man siang khit ciangin British ten siah a lakna hangin American colonyte tawh British kilem lohna leh kitanauna (relationships) thu hong uuk mahmah hi. Virginia state in Britishte ukna leh a siah don’na uh cimtak in kiphinna American Revolutionary War (1775-83) kici hong pat dingin Madison pen Orange County galdo dinga kipiakhia (militia) colonel zaa kipia hi. Mi tun tom leh dam thei lo hi napi in politics ah hong bual theihna dingin galkap bu in hong sem masa hi. 1776 in Britishte’ ukna panin state government bawlkhiat ding ngimna tawh a kibawl Virginia Constitution Convention khawmpi ah Orange County-te’ palai dingin kisawl hi. Virginia legislature ah a sep sungin a lawm hoih mahmah leh Declaration of America gelh Thomas Jefferson tawh hong kithei uh a, a dam sung lawm hoih mahmah hong suak uh hi. Madison pen politics lamsang uuk ahih manin mikim in biakna khat peuh zuih theihna ding suahtakna (religious freedom) mi kim in a neih ding nakpi takin tangkopih a, hih pen mi khempeuh in I pian’ a kipanin I neih suahtakna hi ci-in ngaihsutna nei hi. 1780 in Continental Congress, Philadelphia ah Virginia palai (delegate) in hong pang hi. 1783 in Continental Congress nusiatsan san-in Virginia ah ciahkik a, biakna vai-ah suahtakna a om theihna dingin Virginia innpi (assembly) ‘religious freedom statute’ kici thukham bawlna ding nakpi takin hong hanciam hi. Ahih hangin a sawt loin US upadi thak bawlna huh dingin Congress in sam kik hi.\nUS A KILAIH GAWP HUN (Revolutionary Times): 1772 in Virginia ah hong ciahkik ciangin American colony sunga gam mite leh Britishte kidona nasia mahmah hi. Orange County Committee of Safety kici makaih dingin December 1774 in kiteel a, tua khit 1775 in Virginia militia ah galkap makai (colonel) in hong pang hi. A college kahpih a lawm William Bradford kiangah hi bangin lai khak hi : “Tu-in leitung tangthu nakpi takin a hatsak tuam ding eima’ khut sungah om hi,’’ Madison pen galkap lamsang sangin lai gelh siam mi hi a, a siamna Virginia Convention ah Orange County-te palai dingin a sep lai-in limtakin a siamna na zang hi. Hih hunin Jefferson tawh kilawm ta uh a, tua khit nung lawm hoih suak uh hi. Virginia constitution gelhna ding tawh kisai tavuan committee kibawlna ah Madison kiseh a, Virginia constitution draft kici George Mason tawh gelh khawm uh hi. Virginia constitution ah ‘religious freedom’ tawh kisai lamsang kammal kizangte Madison at ahih manin hih pen a nasepte lakah a ciamtehhuai khat suak hi. 1777 in Virginia Assembly kiteelna ah lel ahih manin kiteel khit a sawt loin Governor' Council sungah kihel dingin kiseh hi . America in Britishte a do lai-in America leh France kipawlna (American-French alliance) deih pawlin pang a, France tawh kizopna vai tawh kisai Governor’ council a sep lai-in tavuan kipia hi. 1780 in Continental Congress, Philadelphia ah Virginia palai kisawlte lakak kihel hi. 1783 in Virginia ah hong ciahkik a, Virgina ah state legislature (thukham bawl) lakah kihel hi. State legislature ah biakna vai leh gam vai kikhenna ding tangkopih a, Jefferson in 1777 in Statute of Religious Freedom kici puahphat dingin nakpi takin hanciam in, 1786 Virginia's Statute of Religious Freedom hong kibawl hi. 1787 in hih sangin tavuan lianzaw US Constitution puahphat ding vai a tungah hong kinga leuleu hi\nUPADI’ PA (Father of the Constitution): Constitution Convention, 1787 khawmpi ah Virginia palai dingin kisawl hi. Madison in kumpi pen central government (phualpi kumpi) hatsak a, state government leh local government kikhen ding a lunggulh den pawl (federalist) ahih manin hih khawmpi ah central government hatna ding a deihna thu tangkopih hi. Virginia Plan kici ah federal government pen thum - dingin executive (thusai/vai pua pawl), legislative (thukham bawl pawl) leh judiciary (thukhenna lamsang a len pawl) a khen ding a deihna thu gen hi. Hih thumte pen poimawh kim a, khat bekin thuneihna val tawh a vaihawmn a lak ding leh dal ding kisam hi ci hi. Madison’ deihna US Constitution ah tampi a kihel hangin Constitution sunga thu omte a langpang Virginia leh America colony tuamtuam panin zong na om veve hi. Alexander Hamilton leh John Jay tawh hong pangkhawm in Constitution a kithukimna ding nakpi takin hong hanciam uh hi. A thum un mipi lungsim a lawngkha mahmah “The Federalist” kici laikhak a gelh uh New York newspaper-te ah suaksak uh hi. Virginia hong ciahkik ciangin Constitution deih lo-a langpang leh puahphat ding deih Patrick Henry ngaihsutna Madison in dalzo hi. American colonies ten 1776 in Britishte ukna panin suahtakna hong pulak ciangun US Constitution dingin Articles of Confederation kici hong kibawl hi. Articles of Confederation 1781 in kipuahpha in, state pen pumkhat (union) tawh kibang loin state legislatures ten thuneihna lianpi nei uh a, gam khat ciat banga ding tek hong bang uh hi. Hih thu hangin national Congress thuneihna nakpi takin khiam ahih manin national congress hong thaknem in, a leibat (federal debt) loh kik ding leh galkapte khasum piak ding pia zo lo hi. Hih bangin federal government hong zawngkhal ciangin Madison in leitunga kumpite ki-ukzia leh thukham tuamtuam nakpi takin hong sim pha kik a, state legislature a om theihna ding leh federal sum ding a kikhansak theihna dingin federal government hat mahmah kisam hi cih hong tel hi. Federal government in sum kicing a neih theihna dingin sum zatna leh sum muhnate ciantakin ciaptehna (system of checks and balances) lim takin state legislatures in a bawl ding kisam a, khat bek thuneihna dalna dingin executive (thusai/vai pua pawl), legislative (thukham bawl pawl) leh judiciary (thukhenna lamsang a len pawl) a thum in a tonkhawm ding uh kisam hi cih hong tel hi. Hih thute leh governors (gam uk sawnte) leh thukhente (judges) ten federal government hatna dingin state legislatures (thukham bawlte) a huh ding uh kisam hi cih hong tangkopih hi.\nMay 1787 in state tuamtuam panin palaite (delegates) Constitutional Convention, Philadelphia ah hong pai khawm uh a, hih munah Madison in kumpi leh ki-ukna zia a hat theihna dingin a ngaihsutna “Virginia Plan” sungah kihel nam thum - legislative, executive leh judiciary kisam hi cih hong pulak khia hi. Madison ngimna pen US Constitution bulpi thumte hong suak ding hi ta hi. Madison in Constitutional Convention khawmpi ah kinialnate lim takin lai-ah ciamteh a, hih thu hangin US Constitution hoih mahmah hong bawlkhia thei a, Upadi’ Pa (Father of the Constitution) cih min hong ngah hi. Madison in US Constitution pen “khuak khat bek ta/suan hilo a, lu tampite ta/suan hi zaw a, tampi mah kikhailum hi (kipaai hi)” ci-in gen hi.\nCONSTITUTION PUAHPHATNA LEH BILL OF RIGHTS: Constitution gelh hong man siang khit ciangin state 13 lak panin state 9 ten a saan (pom, thukim/ratify) ding uh kisam lai hi. State tuamtuam ten federal kumpi in thuneihna lian len lua hi cih ngaihsutna nei uh ahih manin hih thu pen thu baih hilo hi. US upadi gumte Federalists kici uh a, a deih lo leh a gensiate Anti-Federalists kici uh hi. Hih bangin upadi deih leh deih lo state hong kikhen ngeingai laitak un Madison in a deih lo ten upadi a thukim theihna dingun essay (thugil saupipi) hong gelh in, upadi deih thukhensiamte tawh kipawlin 1787-1788 sungin “The Federalists” kici essay 85 hong gelh khia uh hi. Upadi deih leh deih lo ten nasia takin kinialna hong neih khit nungun US upadi (Constitution) Sept. 1787 in Constitutional Convention member ten thukimna suai hong kai uh a, 1788 in state 13 ten US Constitution pen zat dingin thukimna hong nei thei uh a, 1789 kumin kumpi thak in US gambup zat dingin upadi hong nei uh hi.\nUS House of Representatives ah Madison hong kiteelcing a, 1789 panin 1797 dong sem hi. Congress ah Madison in a sep sungin Bill of Rights sunga kihel US Constitution amendment (puahphatna) 10, US gammi hihna nei khempeuh in hamphatna a neihna dinguh fundamental rights (suakta takin pau theihna leh biakna vai ah suahtakna) tawh kisai hong gelh kik hi. US sunga state 13 ten hih Bill of Rights zat dingin 1791 kumin thukimna hong nei uh hi.\nCONGRESSMAN A SEPNA LEH THUGENSIAM MI (STATESMAN): 1789 in Madison in House of Representatives ah tutna hong ngah a, hih hun sungin thukham bawl pawl (legislative body) in nakpi takin thahat hong ngah uh hi. Bill of Rights ding draft gelh in pang a, US Constitution puahphatna ding tawh kisai-ah hanthawnna hoih tampi June 1789 in pia hi. Madison in US gammi hihna nei khempeuh suakta takin a pau theihna ding, aana tawh neihsate a kilak theih lohna ding leh upmawh peuh ut bangbangin a kiveel theih lohna leh thukham palsat-a kingawh ten manlang takin thusitna mai-ah a din’ theihna ding uh deih hi. Ama’ deihna thu teng nakpi takin kiselna a neih khit nungin Sept. 1789 in Bill of Rights Congress in thukimna pia hi. Madison in President George Washington leh G.Washington’ vaihawmna (administration) a gup hangin G.Washington tawh sum vai buaina lamsang ah a kingaihsut uh kibang lo hi. Madison in Secretary of Treasury len Alexander Hamilton geelnate pen US leilu lam-a mihaute bekin phatuampih dinga, a tamzaw ten suplawh ding hi ci-in langpang hi. Madison leh Jefferson in Central Federal Bank pen upadi tawh kituak lo hi ci-in a kiphutkhiatna ding deih loin thu thehzak in tangko uh hi. Ahih hangin dal zo lo uh a, 1791 in Central Federal Bank kiphuankhia veve hi. Hih thu hangin Madison leh a lawm hoih tampi in Federalist Party taisan in Democratic-Republican Party hong phuankhia uh hi.\nMadison in Federalists leh Democratic-Republican Partyte kituah lohna hangin politics cimtak in 1797 in a zi, Dolley tawh a teenna khua Virginia ah ciakkik uh hi. Madison leh Dolley pen 1794 in Philadelphia ah kimu kha uh a, 1794 kum mahin kiteng pah uh hi. Dolley in a pasal masa tawh tapa khat Payne kici nei a, Madison in ama’ tapa bangin kem in Montpelier ah teng uh hi. Madison’ pa 1801 in si a, a pa’ neihsa lo-gam (estate) khempeuh a pa’ goluah hi. 1801 in Madison in a lawm hoih mahmah Thomas Jefferson’ vaihawmna ah Secretary of State len a, Jefferson in US gamgi keek liatna dingin Louisiana Leina (Louisiana Purchase), Meriwether Lewis leh William Clark in gam thak zonkhiatna leh muhkhiatna (exploration) cihte ah a sawmnate ah huh in, gum hi. Great Britain leh Francete kidona hangin USte teembawte kikhawlsak in, a sung lim takin a kiveelsak banah tam veipi kikapsak in, Great Britain leh France in USte teembaw nasemte amau huh dingin aana tawh nawh den uh ahih manin hih thu tawh kisai Secretary of State ahihna tawh Madison’ tavuan lianpi hong suak hi.\nMadison in kituahna leh sepkhawm theihna zia (diplomatic) ding nakpi takin a hanciam hangin lawhsam ahih manin 1807 in USte’ teembawte gamdang ah a lut lohna ding leh US in gamdangah van a zuak (export) lohna dingin “Embargo Act of 1807” kici bawl ding hong tangkopih hi. US mipi a tamzaw phial in hih thukham deih lo uh a, Embargo Act of 1807 hangin US sumbawlte adingin supna lianpi piangsak hi.\nAMERICA PRESIDENT A LETNA THU: Democratic-Republican party ticket zangin president hong tuh a, 1808 in US president 4na dingin hong kiteelcing hi. Madison in a kituhpih Federalist Charles C. Pinckney leh Independent Republican George Clinton-te electoral vote (mee) 70% in zo hi. Madison in Embargo Act of 1807 kici a tangkopih leh hih thukham a bawlna hangin mipi tampi in langpang uh a, president dingin hong cing theih pen a lamdangpi ahi hi.\nMadison' president let masak hun (first term) sungin US leh Great Britain kikal ah kitelsiam lohna lianpi hong piang ahih manin hih thu pen Madison’ tavuan lianpi hong suak hi. A beisa hunin Great Britain in USte’ teembaw leh teembaw sunga nasemte (crews) man thei zel uh ahih manin gam nih kikal-ah kitelsiam lohna lianpi na om khin zo hi. US in 1809 Embargo Act phiat (beisak) a, ahih hangin Non-Intercourse Act kici tawh laih in, Great Britain leh France tawh sumbawlna neih loh ding bek omsak lai a, gamdangte tawh sumbawlna nei kik hi. Ahih hangin US mi sumbawl ten Non-Intercourse Act thukham palsat in France leh Great Britain tawh sumbawlna nei veve uh ahih manin USte teembaw leh teembaw nasemte pen galmat tuak thei ding lauhuaina tuak den uh hi. Hih thu hangin US Congress ah politician hunkhop in Great Britain tawh kido ding a deihna uh hong tangkopih ta uh hi. Britishte tawh kido ding a deihte pen "War Hawks" kici a, tuate lakah min nei diak Kentucky mi Henry Clay leh South Carolina mi John Calhoun kihel hi. Madison in Great Britain tawh US kido leh supna lianpi US in a tuak banah kilel ding hi cih tel hi.\nGreat Britain tawh kido ding deih pawlin Madison thuzawh zo a, Madison’ party ten kido ding deih in, Federalist party ten kido ding langpan’ uh hi. US in June 1812 kumin Great Britain tungah gal pulak khum ahih manin Federalists party ten hih gal pen Mr. Madison’ Gal ("Mr. Madison's War") ci uh hi. Kidona hong piang a, kido cil lai-in US Navy ten Britishte’ Navyte lelh mahmah uh hi. Kido lai mahin president kiteelna hong om kik a, Madison in a kituhpih New York City Mayor DeWitt Clinton zo hi. 1814 in kidona hong nasia mahmah a, British galkap ten Maryland hong sim uh a, US khuapi Washington manawh in hong nawk manun Washington panin Madison leh a uliante tai uh hi. British galkap ten August kha-in Washington khuapi hong nawk suak uh a, kumpi inn tampi a hal ban uh-ah White House leh Capitol building cihte zong suksiatsak gawp uh hi. September kha-in US galkap ten British galkapte US leilu lamah ah a nawk zawh lohna dingun na dal zo uh a, Andrew Jackson in British galkapte sangin galkap tawm a neih zawk hangin 1815 in New Orleans ah “Battle of New Orleans” kici ah British galkapte na zo gawp hi. US leh Great Britain in 1815 in “Treaty of Ghent” kici kilemna suai hong kai uh a, gal hong veng hi.\nA HUN BEI KUAN (Final Years): 1817 in White House nusiatsan a, a zi, Dolley tawh Montpelier ah ciakkik in a lo khawhna leh University of Virginia ah special board ah sem a, Thomas Jefferson tawh nasem khawm in buai mahmah hi. University of Virginia pen 1825 in kihong a, Jefferson pen a rector ahi hi. 1825 in Jefferson hong si ahih manin Madison in hih university makaih hi. 1829 in politics ah hong bual kik leuleu a, Constitutional Convention ah Virginia state palai in hong pang hi. Robert Finley, Andrew Jackson leh James Monroe kipawlin 1816 in a phutkhiat uh American Colonization Society kici ah zong Madison hong kihel hi. American Colonization Society pen sila suahtakna ngah khinsate Africa gamah puak kikna dingin kipawlna ahi hi. 1833 in American Colonization Society president zaa Madison in len hi.\nJune 28, 1836 in a lo-gam Montpelier estate kicihna ah Madison si a, a sih khit nung 1834 in US adingin a kam vaikhakna thu "Advice to My Country," kici kisuaksak hi. A sih ma-in "Advice to My Country," a kisuak khiatsak ding phal lo ahih manin a sih khit nungin kisuaksak pan hi. "Advice to My Country," a tawpna ah Madison in, “ US gam kiphutkhatna dingin ka hanciamna leh ka lungsim tawng panin thu hoih hilhna/hanthawnna kapiakte kikemcing den hen a, kizang den ta hen. US galte pen Pandoro singkuang (Greekte’ tuanthu sunga singkuang hon loh ding a kihonna hangin leitung a gimna hong piangsak singkuang) bangin kituat hen la, US lehpei nuamte leh a kineihkhem mite gul bangin Paradise zuan dingin kithuzawh ta hen” cih tuang hi.\nMadison pen mi tuntom leh a pau mengmeng lo mipil bangin a kingaihsut hangin a ngaihsutna hoih nonote leh a pilna hangin US gamah kumpi thak hong ding thei a, ama’ ngaihsutna leh thumuhna hangin tu dongin US mi ten hamphatna (rights) a ngah uh a ngah thei suak uh hi.\nZomi eLibrary / Laibusaal in laisim mipi ading deihsakna tawh' hanciam in aki gelh ahi hi.\nMimal Taangthu Thuluui/Articles US Kumpite Tangthu\nItem Reviewed: US KUMPI 4NA 'JAMES MADISON’ TANGTHU’. Agelh - www.laibusaal.com Description: Rating: 5 Reviewed By: Cinpu Zomi


timestamp: atn

url: =The 3rd World Zomi Convention photos\nZomi te mipi ki khop na lakah, Pasian thu in,Tedim ah Gupna thu ong tun zawh kum 100 cin na, Cope Kumza Cin pawipi thupi kasa pen aa tua zom ah, minam vai ki khop na lak ah hih The 3rd World Zomi Convention thupi pen sa ing.\nTedim pan kipan khia in, Kawlpi, Tamu, Moreh, Lamka, Phaipi, Nanphalong ka tun kik dong uh man pawl khat ong khak ing, cim phawng in na et sak un.\n1. Tedim pan in "Khadawmi" mini van in inn phual ah ong dawn hi, lawibuai gate ah Heilei, Kaptel pana ong ziing-pai te ngak in, nai acin ciang in mi pha zah tawh Kawlpi kipai hi.\n2. Taingen ah zing an ne in ka khawl uh hi.\n3. October 24 ni in, Kawlpi ZYA zum ah apai ding teng min lak na ki nei hi, Lamka pai ding teng min kigel khol sa ahih ciang in, UN min dan khat tek ka nei nong zen uh hi.\n4. ZYA te vai hawm siam in pi cing kasa mahmah hi, khualzin na ah ki zang ding in Ks 100,000. ka pia hi.\n5. Pu Tun Lang (Sweet home) te bus pi dim tak in ka tuanguh hi. Pu Tun Lang in bus sap ong lalo hi. pawi sim teng amawk na in ong puak hi. Topa in thupha pia ta hen.\n6. 55 miles ah ansai siangtho mahmah khat ah zing an ZYA ten ong vak hi.\n7. Tamu Baptist Association zum ah ki nga in, tua pan in Nanphalong sumbuk nawk in India gamgi khua Moreh ka tung uh hi.\n8. Kawlgam pan a pai teng Tata bus pi 4 dim tak in ka tuang uh aa, galkap escort tawh ki pai in, gate te ah ki khalw lo hi. Zan nai 10 p.m. in Lamka katung uh hi.\n9. Lamka ah Rubin College ah vaidawn na ong ki nei hi, buhsih leh bawngsa bai meh ong ki vak in, gil ong kial sim tham ahih man in lim ki sa mahmah in an ki lim nek mahmah hi.\n10. Friday October 25, 2013 sun in Halelluiah lapi ki sa in ki khop ki pan hi. ZRA dial golpi ki khai ka muh ciang in, ka lung sim ong lawng mahmah hi.\n11. ZYA te zong mipi mai ah pahtawina ki pia hi, Kawlgam Siamsin te in zong lam lakuh hi.\n11. Friday nitak lam in veng nga biakpiak kikhop na ki nei hi, Rev. Dr. Pumzathang Tombing thugen na ka ngai uh hi. Zomi te thupha sang minam i hih na ding in aki sam Tapidaw nun tak na i neih ding han thot na ong pia hi.\n12. Oct 26 ni in Tedim Road (Tedim-Lamka-Phaipi) lamzikpi zui in Phaipi ka zin uh hi.\n13. WWII phawkna han leh Japan kumpi te bawl "Kilemna pakhuan" te ka en uh hi.\n14. Sunday nitak in The 3rd World Zomi Convention khawmpi ki nei kik aa, Rev. Dr. Pumzathang Tombing in sermon ong nei hi. Zinmangpi Manipur State Chief Minister pa, minister pu Phung Za Thang Tonsing, pu Cin Sian Thang, pu Thang Lian Pau etc te in thu gen na nei uh hi.\n15.US pan a pai ko nupa zong mipi mai ah vaimuak na ong ki nei hi. Hunpi man na ding in thungetna leh thupha paik na zong ong nei sak hi. US aa om Zomi khat ka kihel theih man in aangtang in ka lung dam hi.\n16. Sunday nitak lam in Special Zomi Convention ki nei kik leuleu in thupi tampi ki gen hi.\n17. Monday zing sang an lim mahmah ong ki vak kik aa, makai te in thu gen na thu vaikhak na ong nei uh hi.\n18. Kawlgam pan a pai teng Zomi Council te vai hawm na tawh immigration lam pan in special pass ong ki vai hawmsak ahih man in, ka ciah kik na ding un min sazine sit kik na khat ong ki nei hi. UN min athupi lam tun ah ki theisan pan hi.\n19. Kong din khiat dinguh ciang in Pu Phung Za Thang in bus tung ah ong pai in ong nohsiat ciat ciat hi.\n20. Kong ciah lamuh galkap te escort ong pai in gate ah khawl omnawn vet loin, Lamka pan in n Nanpahlong dong cidam inki tungkik hi.\n21.Nanphalong ah ZAM makai sia Paupi te in ah zinka tunguh hi. Zing tung in Nanphalong panin Kawlpi ah vanleng delh in, tua ni mah in Yangon cidam in ka tung kik uh hi.\n22. The 3rd World Zomi Convention nuam tak in ong gual zawhpih Topa minthang ta hen. Vai hawm khem peuh a neu alian Topa in thupha ong pia ciat ta hen.\nZomi te lungkituak hanlung ciam khangto diam. God bless Zomi.


url: =Makai te Lungsim ~ MUC\nMakai te Lungsim\nAdmin 6:53:00 PM Articles, Conference Pianna thu\nSawmSang aw lai nong at kik te ka sim ciangin ka lungtang hong ngekin ka khasiat bang hong suak dikdek hi. Nang lungsim ngaihsut bang lian I makai ten hongnei thei leh maw cin na thumthum hing.Kei muhna ah Hih ih makai te SDA ahih lai teng, Makai thu nei khat in hong din lai teng in kapteel khua gen loh kawlgam buppi pumkhat suak kik zo dingin ka um nawn kei. GC/ Division maKai hong hih loh uh Topa tung Lungdam kohkoh ding hi zaw lai lo dia. Bang hang hiam cih leh hih te pawlnih hong suakna in a ki cial tuucing te satkhap hi aa hih te mah tuucing ding in i cial lai teng hihbangmah ding hi lo dia mate.\nTua khit ciang in kei vei thu in kipawl na te lel sang in i khalam nuntak zia te ka khualzaw hi Mi khat in SDA thu maan hong muh ding pen bang zahta hamsa ,Topa ngiat in Sisan luang dong aa hong thuak na te hang bek hi liang hi..SDA makai te hong nawnkhin hang in Honpa,Topa in hong paaipaikloh ding thupi zaw ka sa hi.Bang hang hiam cih leh I biakna, i pawlpi amann hang in i makai te khial thei lua lel aa,Pasian kamsang te mahmah zong na lampial thei lua uh hi.\nTua a hih ciang, hih a maan pawlpi,Pasian pawl pi upna thugui te i khahsuak khakding lua huai mahmah hi.Tomgenleng tu lai tak aa te pen Power, AAna zukham in gui mang ta uh aa,ahoih leh /lo te khen thei nawnlo in, members te tung ah AAna hong lak khak uh teh ki phak mahmah in Yangon Biak inn sung bang ah mituazah ki nawlkhin khia hi cin tangko zaw lai hi.Kongciah lai ,aa ka bilngiat tawh ka zak hi.\nTuuhuang sung omm sa te ,adamlo,acina,thumang lo te cing ding mahaa pawlpi sia ki nei kim lai ,tua te hawlkhia aa huangpua a te i kaih sawm hang ,tua huang pua a te mah damloh na hong neih ciang a paaikhia kik ding te mah hi lo a hiam mate.\nBiakna sia ih cih te pen galkapbu hilo,gamuk kumpi bang hi lo aa,thumanglo te leh mawh nei te mah akem acing ding kimlai,simang maimang hen ci aa thaneihzah zah tawh isat gawpgawp pen, ngaigsunsun leng anamah hi cih loh buang kong gen ding om kei. Nang zong hih bang in isang gam te na khual leh baikinn sung aa M?C? a ci ci te na kham beek dih ve.\nlai nong at ka lung dammahmah,, ka lung hong vak tuam phial hi. Ki uk na tawh na en ken lai khalam thu tawh hong en phapha lai ve maw.\nlung dam hongit nalawm it\nLawm aw lai hong at kik hing. lung dam hi. tuu lai tak tuu thu mang lo cih kammal hong om te koi pan hiam? Ih sia pi te kam pan hong paikhia ma sa hi.aa, thumanglo uh ahih man in pawlpi pan a hawlkhial uh a hihi. Pawlpi thumanglo te hi lo in Tulaitak makai te thumang lo te cihna hi zaw hi. Kha lam nuntak ahih leh Aana leh ZA cih gu bang aa a kham te sang in zong zahtak huai na tam pi omzaw thei kha maitak hi. Conference movement kal suan zia adikna zong om ding dikloh na zong omding , ahi phial zong in pawlpi pan ki hawlkhiat cih pen Pope masa te bang in leitung ki ukna zu gui uh hi kei leh khalam makai khat ngaihsut dingn in piang thei ngei lo hi.\nSDA pen vantung pan aa hong ki pan Pasian innkuan hi. A hizong makai ki tel i cih pen Saul kumpi bang makai pen hih Pasian innkuan sung ah omlo ding ki ci theituan lo hi.Tua hi aa makai khat ii idea, zia, tong te hih hoihzaw cia a kigen teh tuami te hawlkhia cih pen hi thei vet kei. Moses in a mi teng in Topa hong lang panlang uh ciangin Pasian kiang ah hih mi teng na maimang sak sang in Kei ma min nuntak na lai bu pan lakhia zaw in na thum ci oo. Tu ni aa hih Pasian pawlpi makai te zong Moses tawh a nasep ki bang, dinmun ki bang a semmah uh hi lo maw.Tun pawlpi lang pan hi lo makai leh ki uk dan bek ah deih ki banglo cih hi bek hi.\nTanglai inPasian zahtak kumpi hong khang ciang Isreal gam nuam in,Psian zahtak lo kumpi hong khang ciang gammi te a ki theihthang bang mah in ei sung ah zong Pasian zah tak maikai i neih ni ciang Mission , Conference cih omlo in nuamtak ki gawm lualel ding hi hang . Banghang hiam cih leh ei te in Topa nungzui te hi hang aa President nungzui ki hilo hi. Tu lian in zong aki khen ih ki bat hangin upna khat, Topa khat, lametna khat sungah om ih hihman in Khazih sungah pumkhat mah hi veve hi hang. A hizong in KO MISSION PAAWL, NO TUATE cih kammal te bek in hongkhen hilel hi.\nka laizong hong au mawk in, aomlai thunih nong gen te nung lam ah hongdawng nuam lai ingh.\nhong it mangpi


url: =Afghanistan gamah Taliban te hangin mi 28 si, 327 liam :: ZOMI DAILY\nposted on 19 April 2016 at 10:04 pm UTC+9:30 Lomkholna: News, Sawltak, World\nAfghanistan gamsung aom Government Security Agency khat migilo te’n Tuesday ni zingsanglam in thaupi tawh buluh uh a, mi 28 si in adangzong mi 320 val liamzihziah cih AP News in genkhia hi.\nHih buaina pen Taliban migilo te’n ko ii ngongtatna hi cipah uh a, Suicide Car Bomb khawngzong kitamsak uhhi. Leitung kumpi minthang te akhualzin ciangin Security asem te ngimin Bomb asukham uh hi a, adiakdiak in hih U.S. Secret Service te apanpih leh akithuah ngei Agency khat ahih manin, hihbang in galdo athuak uh ahihi.\nKabul Police Chief khat ahi Gen. Abdul Rahman Rahimi in agenkhiatna ah hih kidona pen amasa in Car Bomb hongki tamsak masa uh a, Agency te kongkhak gei ah kitamsak cihi. Tuakhit ciangin thautawi migilo te honglut leuleu uh a, Government Security Forces tetawh kikap uh cihi.\nPublic Health Ministry paninzong atangko khiatna ah aliam pen mi 327 bang phakhin a, numei naupang tampi kihel cihi. Interior Ministry te pulakna ah khuasungmi 12 bang si uh a, adang asi ki behlap theilaiding hi ci’n genkhia hi.\nPolice Commander khat inzong hih tuni apuakkham pen a gin ngaihlua mahmah a, kakhansung kazakngei thuapi ging lakah a ginngaih penpen hiding hi ciliang hi. Bomb apuahkhap khitciang in abeng ngongcip a, Minute 20 sungbang khuamulo, khuazalo in ka om cihi. Kiimlehpam khempeuh meikhu, vuikhu tawh kidim zihziah in, mialkheukhau liang cihi.\nCar Bomb hangin inn, sai leh kumpi zum inn tampi kisiatlawh cihzong kiza hi. ZD Sawltak #zomidaily\nPrevious: Nu leh Pa te leh tate kikal ah sumzat dan ~ Deih Tung\nNext: Ei-a bangteng? ~ Hau Za Cin


url: =DEC 30 ~ MUC\nAdmin 9:49:00 PM Articles, MISSION NEWS\nAnjila: ka min Anjili hi. Kum 18 ka pha-a, ka sanggam pa kum 14 pha hi. Ka innkuanun Moldova gam nitumna lam khua khat ah ka teng uh hi. Ka pa’ min in Dmitry hi. Amah pen lungtom mahmah hi.\nDmitry: Music sia dingin sang ka kah ngei hi. Ahi zongin nasep mulo ka hih manin mihau khat ii neihsa bual khat cingin ka om hi. Ngasa-te an pia, nga-siah ding hong pai a om leh tai in ka om hi.\nAnjili: Kum 12 ka phakin SDA thu-um numei khat hong hawhin biakinn ah kikhawm dingin hong zawn hi. Ka nu in Sabbath nisim in kum khat sung bang hong kikhoppih den hi. Ka pa, ka pu-te’n\ntua bangin ka kikhop lungkim lo uh hi. “I khuapihte’n hong zahpih, zumhuai” ci-in kikhop ding hong khaam uh hi. Ka nu in kikhawm dingin ka pa zawn zelzel mah taleh ka pu-te kihta ahih manin hong zui ngam lo hi.\nDmitry: nasep manlah ka hih manin Pasian aa ding hun ka nei ngei kei hi. Kikhop ding sangin innkiim innpaam nasepteng tawh ka buai den hi.\nAnjila: Biakna tawh kisai-in ka pa kiangah bang mah ka gen nawn kei uh hi. Ka innkuante un zong kikhop ding hong phal nawnlo uh hi. Tua SDA nupi nu in Sabbath ni kikhawm ding hong zawn hangin ka zui nawn kei uh hi. Tawl khat khitteh ka pa in inn nasepteng manta ing, tu’n hun ngah zaw deuhta ing, hongci hi.\nAnjili: Ahi zongin ka pa in Pasian biakna ding hun nei ngei lo hi. Kikhawm ding a cih hangin kikhop hun hong tun taktakteh paulap khat nei hamtangin kikhawm ngei lo hi. Tua bangteng tawh a lamdangin ka pa in amah kia inn ah hong ngam lo hi. Amah kia om ding lau hi. Nidang bangin gamtang thei nawn lo hi. Tau ngaungau den hi. A si khangin siavuante’ zatui piak nene phot hi. Ahi zong bang mah phatuam thei lo hi. Siavuante’n zong a cihna ding uh thei tuan lo hi.\nKa pi in inngei-a phungzi sang khat ah pai dingin sawl hi. Ka pa zong va pai hi. Ahi zongin bang mah hoihtuamna nei thei tuan lo hi. Ka pa’n nuntakna mungtup bang hiam,ci-in hong kan kawikawi hi. Tua leh SDA upa khat tawh hong kimu kha uh hi. Tua upa pa in kikhawm dingin zawn a, ka pa zong va kikhawm hi.\nDmitry: Ka kikhopna nuam kasa mahmah hi. Biakpiaknate in ka lungsim hong lawngkha mahmah hi.\nAnjila: Ka pa in tua bangin kikhop nop a sak, ka nu in zong lamdangsa hi. Sabbath kik ciangin ka vekun ka kikhawm uh hi. Dmitry: Kikhop ka pai ma-in thu ka ngen khol hi. Hehna, lau-na tawh kidimin ka nuntak nuam thei lo hi. Nuntakna in bang man nei hiam, ci-in ka ngaihsun hi. Satan in ka nuntakna susia nuam hi, cih ka phawk hi. Ka nuntakna hong la nuam hi. Ni khat thu ka ngen a, Pasian bek in hong honkhia thei hi. Hong hon in,ci’n thu ka ngen hi. Tua bangin ka thunget manteh ka lungkham vangikteng khempeuh hong zangin, lungnopna khat ka ngah hi. “Mainawt in. Nang kong ompih ding hi,” cihna aw khat ka za hi.\nAnjila: Ka innkuanun ka kikhawm thei uh hi. Pastor in Lai Siangtho sinna hong neihpih hi. Ka nu le pa, ka sanggam pa tawh ka li-un, ni kum sungin tui ka kiphum uh hi. Ka pi le pu bel nuam lo uh hi. Kei le ka sanggampa hangin ka nu le pa zong tui kiphum hi, ci’n hong ngawh uh hi. “ Ka mai uh hong zumsak uhteh” ci-in hong tawngden uh hi. “ Na tanu, na tapa-te kuamah tawh kikhawl thei lo ding, kuan amau tenpih ding hiam? ci-in ka nu le pa phin den uh hi. Lawm le gual tawh kituahna, kipi kitenna in nuntakna sungah a thupi pen hi kei, ci-in ka dawng kik uh hi. Ka pi le pu zong kikhawm dingin ka zawn uh hangin, hong zui ngei lo uh hi.\nKa pa’ hong kikhel manin ka lungdam mahmah hi. Na lamdang mahmah khatin ka ngaihsun uh hi. Lungkhamna, lau-na cihte nei nawnlo hi. Biakna ah nuamsa-in pawlpi ah zong deacon le la makai khatin kiseh hi.\nDmitry: Ka innkuanun tui ka kiphum uh hi. Ka kituiphumna mun uh bel cidamna tawh kisai (resort) mun kibawl khat hi-in tu-in Pathfinder camp le thusinna mun in kizang hi.\nTu quarter 13 Sabbath School sumpi hih mun ah kipuak ding a, innpuah nadingin kizang ding hi.\nSumpi khiat ngei a zah 3 khiat ding phawk ciat ni.


url: =Global Buanli Family: Tulaai Leitung Thuthang tuamtuam updates September 17, 2013\nTulaai Leitung Thuthang tuamtuam updates September 17, 2013\n· Kawlgam sung Hlutdaw pan akipuakto Kawlgam sung golhguuk neekna beinading thukhunpi peen 9/17/13 ni in President U Thein Sein in suaikaihna leh thukimna taangkokhiatna neitaktak ta hi.\n· Kawlgam sung Mualtung mi thautawi kipawlna ahi KIO/A te leh kawlgam kumpi te ongtungding October kha kaalmasa sung ah nasiatak thukikupkikna neiding in 9/17/13 ni in langnih palaaite in kithukimna nei uhhi.\n· Kawlgam sung Chin State Thantlang huam khuano khua 7 ah guahtui maanlohna hang in ann gina lalo uh a kial tung in mipi gimthei mahmah uhhi ci in RFA in 9/17/13 ni in gelhkhia uhhi.\n· Kawlgam sung Shan state Taunggyi khuapi ah September kha 21-23 sung Shan,Mon,Kaya leh o minamte pan makaai teng leh thautawi kipawlnateng in minam ki-it nading bulphuh khawmpi khat nasia tak in neikhawmding ci in SNLD makaai U Sai Nyunt Lwin in 9/17/13 ni in genkhia hi.\n· Zanni Washington DC khuapi Tui gaalkaap huangsung a mi 12 akaaplumpa Aaron Alexis kum 34 peen kum 2010 kum in khatvei , kum 2011 kum in khatvei thauvaaitawh akimankhinsa hi a khuakdamlo mikhat hi ci in US kumpi thuneite in genkhia uhhi.\n· Sunday ni 9/15/13 pan Mexico gam sung ah nasiatak huihpi leh guahpi kituah ahihman in 9/17/13 ciang ah khua 20 vaal tui in tuumcip in mi 62 sikhinta a, Khualzin mi 40,000 cimawh in mipi 20,000 vaal inn le lo neilo in om uhhi.\n· Philippine gam Zamboanga khuapi dung suk ah Muslim gamnuaimi te leh Gaalkaapte nasiatak in kikaap saanlaai uh a 9/17/13 ni in Philippine gaalkaap te in Muslim gamnuaimite matsa mi 130 honkhia zo uh a, tu in mi 80,000 vaal gaaltaai laai hi ci in Philippine thuneite in genkhia uhhi.\n· Syria tualgaal vaai koicibang in naseem in gimna piading cihthu UN ah nasiatak in kikumsaan uh a manthei naai mahmah lo uhhi. US leh French ten bel guhgawi nuam mahmah uh, Russia in bel koi mah lam ah kapang kholkeiding uh cin 9/17/13 ni in genkhia vanglak , imang saan laai ni ei muhnop kuankuan ta ei guai


url: =A kipatna thuneuno hi (Mat. 13:31-32) ~ Rev. Khup Za Go :: ZOMI DAILY\nposted on 28 June 2016 at 4:48 pm UTC+9:30 Lomkholna: Article, Biakna, Khupzago\n(Hih thu pen Rev. Khup Za Go in July 27, 1980 Nipi Nitak nai 6-a Serampore Baptist Mission Biakinn ah a thuhilhna hi. Hih Biakinn pen William Carey leh a lawmte in 1800 kum-a a lam uh hi a, kikhopna in zang uh a, tu dongin Biakinn in kizang lai hi. August 16, 1980 ni-in William Carey a suah zawh kum 219 a cinna William Cayer Day kici thupi takin Serampore ah pawi kibawl a, Carey leh a lawm missionary masate in Pawlpi leh tangpi ading a sepnate uh kikupna zong nei uh hi).\nUte naute aw, ankam tang tawh gentehna thu kikum leeng ci-in hong teel ing. Palestine gam ankamte pen India gama ei muh ngei ankamte tawh kibang lo hi, ci-in kigen hi. Palestine gam ankam tangte pen sing kung cia mah pha thei hi. Vasa in tua ankam tangte duh uh ahih ciangin ankam kung tunga vasa tuang pen muh ding om den hi. A tak takin ci leeng ankam tang pen a tang neu pen hi khol lo kha ding hi. Ahih hangin Palestine gam mite in na neu cihna in paunak in zang uh hi. ‘Sisan ankam’ cih khawng Judah te paunak khat ahi hi. Tua mah bangin Topa Jesuh in zong ‘ankam tang bang upna’ ci-in na gen ngei hi. (Mat. 17:20). Tua hi-a Jesuh in Pasian Gam pen ankam tang leh a khantoh zia tawh a genteh ciangin a cih nopna bel kitel pah hi. Pasian Gam thu pen neuno khat tawh a kipan thei hi-a, tua pen bangzah in tangzai ding cih pen kuamah in thei lo hi. A beisa tangthu i ngaihsut ciangin a kipat cilna thu gina lo bang ahih hangin a nung ciangin thu lian a suak tangthu tam pi i thei hi.\nThuciam Lui tangthu i et ciangin Israel mite tangthu i thei hi. Izipt gamah kum tampi salin tang uh hi. Israel mite gimna leh thuaknate Pasian in thei a hih ciangin a honkhia dingin Moses zang hi. Moses in Pasian kiangah, “Faro kiangah pai in Izipt panin Israel mite a paikhiatpih dingin kei in kua ka hi hiam?” ci zahin a ginat lohna kiphawk hi. Pasian in, “Moses aw, nang kong huh ding hi,” ci hi. Tua bangin Moses in Pasian cihna mangin Israel mite Kanaan gam annek tuidawn deih banga a kicin’na gam tun hi. Tua bangin bangmah a zong a kisim lo zah Moses in Israel minam buppi suahtakna piangsakin Israel mite tangthu pen van leh lei zahin kilumlet hi.\nThuciam Thak sung i et ciangin Nungzuite in pilna siamna a nei lo, nautang mi ahi hi. Ahih hangin Jesuh a zuih ciangun a siapa uh Jesuh tawh Khristian Pawlpi hong phuan khia uh hi. Sawltakte Tangthu i sim ciangin sawltakte pen thu thuk thei leh pilna sang a ngah mi ahih lam uh i thei kei hi. Ahih hangin tua hun lai biakna leh gam sung nuntakna thu kihei sak uh a, “Leitung gam khempeuh a kilumletsak hih mite” cihna za a ngah uh hi.\nTham loin tu hun Pawlpi tangthu i et ciangin mission thupi mahmah i cihte pen a gina lo neng khat tawh hong kipan lel peuh na hi thei hi. Gentehna in Serampore Mission thu ngaihsun pak leeng. William Carey pen mizawng ta hi a, kum 12 a phak ciangin a ban sang kah zo nawn lo hi. Naupang no lai pi mahin khedapbawl khat kiangah khedap bawl sin hi. Tua khedap bawl a sinnapa in ama laibute a sim dingin kawm a, Greek Thuciam Thak bu zong tua panin ngahin Greek lai zong sin pah hi. Tua panin Lai Siangtho a hahkat mah bangin 1785 kumin Tuiphum sia ngah hi. 1792 kumin Mikang gam Baptistte in Nottingham khuaah khoppi aneih ciangun Carey zong thu hilh dingin seh uh hi. Isaiah 54:2-3 sung siksanin thu a hilh ciangin Pasian thu puakkhiat nopna lungsim hong khangin ama sa bel Baptist Mission Society Mikang gamah kiphuan hi.\nA kum kik 1793 ciangin Carey te nupa pen India-ah Missionary na sem dingin teembaw tawh hong ding khia uh hi. Carey zi pen numei ahihna hang bek hi loin lai thei het lo khat hi sawnsawn ahih manin minam tuam, gam tuam, pau tuam leh ngeina tuam a zang India gam Hindu mite lakah ten’ ding a ngaihsut ciangin haksa sa mahmah hi. Tua bangin nasep hong kipan uh a, 1818 kumin tu-a Serampore College Asia gama Lai Siangtho Sanginn masa pen hong phuanin B.A., B.Sc. leh B.Com. sinna sang zong suak ahih manin Bengali mite pilna ngah masakna Sanginn suak hi. Bengali lai puahin, lokhawh, singpuak dan hoih zaw lakin, Kalate in naungeek a deihlote uh gunah a paih pahpahna uh ahi zongin, pasalte a sih ciangin a zite uh zong a pasalte uh luang tawh hallup khop ding ngeinate man lo hi ci-in gen hi. Tua bangin 1834 kum a sih ma in kam pau 50 phial, Kawl kam, Tibet Kam, Khasi leh Meitei kam dongin Lai Siangtho buppi leh a bu nono tampi a bawlkhiapa suak hi.\nUte naute aw, tua bang i cih ciangin Pasian in mizawngte, mihaite leh mi nautangte bek thupha pia hi i cihna hi lo hi. I deihna pen Pasian in thu gina lo pi-a i sehnate leh mite panin zong a thupi mahmah a vangliatna kilangsak thei hi i cihna hi zaw hi. Tu-in India gam en leeng mihing mak 700 phial i pha hi. Biakna leh ngeina atuamtuam tampi i nei hi. Gam buppi seh nih suah seh khat phial in zing leh nitak nek ding an i ngah zo kei hi. Seh ni suah seh khat tang mah lai sim thei lo en thei lo i hi hi. I gam vaihawmna akipan i gam biakna leh annek tuidawn dongin haksatna i tuak hi.\nTua zaha mial leh haksatna gam sungah a teng a nungta ihi hi. Hih thute in India gam Khristian Pawlpite hanciam ding leh sep ding thu lian khat ahi hi. Tu nia ei Khristiante i ki-et ciangin mak 17 tang bek hi. Mihing za pai ciangin nih leh alang tang bek Khristian i pha hi. Hizahta gam lian pi sung ah, minam tawm, pawl tawmte kisuak hi. Hih thute i lungngaih ciangin Moses mah bangin i liing kha ding hi. Ahih hangin Pasian mi pawl tawmte hi hang! I tha hatna pen Pasian vangliatna sungah om hi. A khasia, a lungmang leh cimawh a ton mawk ding te i hi kei hi. I Topa Jesuh in, “Note leitung ci na hi uh hi,” ci ngei hi. Pasian khaici in India gam bek hi loin leitung buppi zeel ding hi. Thagum hat hang hi lo hi, vangliatna hang zong hi lo, Keimah tung panin na ngah Kha hang bek tawh na ma na tun zo ding hi” (Zekh 4:6).\nPasian thu in ci hi. Amen.\nRev. Khup Za Go\nLungdamna Aw, Lom 5, Hawm 10,\nPrevious: Zomi Diaspora le Diaspora Zomi (Part 2) ~ Cope Suan Pau\nNext: Khantohna, Human Resource le Zogam\nThailand ah Bomb puaktam, mi 18 liam\nTuhun Zomi Dinmun ~ Pu Zokhai\nChinese Diaspora ~ Hau Za Cin


url: =Leilum khua ~ Zam Khen Mang :: ZOMI DAILY\nposted on 10 October 2018 at 6:23 am Lomkholna: News, Tedim\nGurkha te teenna Leilum khua ah Japan gal khitin khua 32 pan kampau nam 10 te teengkhawm hi. Tedim khuapi ii Yatkwet khat ahihma in khuano (ေက်းရြာ) khat hi. 1974 kumteh Yatkwet ngah hi. A teeng mi te’ Kampau tuamtuam leh khuaminte:\n1. Saizang pau: Saizang, Sezang, Vongmual, Aipha, Mualpi, Kaptel, Thangzang, Phaiza, Muizawl khua 9\n2. Phaileeng pau: Phaileeng, Lunmual, Philnak khua 3\n3. Dim pau: Dimlo, Tuicinlui, Laitui khua 3\n4. Teizang pau: Heilei, Pangsak khua 2\n5. Khuano pau: Suangpi, Muallum khua 2\n6. Paite pau (Val pau): Valvum khua 1\n7. Sihzang pau: Thuklai khua 1\n8. Vangteh pau:Vangteh khua 1\n9. Ngawn pau: Saimun khua 1\n10. Tualo teng koTedim pau ci ung. Tonzang, Lamzang, Tuitum, Lezang, Buanli, Gamlai,\nTongsial, Gawngmual, Kahgen khua 9\nLusei te inn khat, a khua theilo. Gurkha te ka neulai in inn khat, adang te Maymyo leh khuadang, Sakollam khawng ah lal uh.\nPau nam tuamtuam, khua tuamtuam pan ka hih uh hangun nuam kisa in ki it mahmah in ka teengkhawm uh hi. Leilum Vaangkhua kaci uh hi.\nZalui mawtaw lampi akiziik lai in Myoma Yatkwet te tawh kizom kha, Leilum te gal phinphin vial uh hive’n Leilum te’ TawkThang kici Khai Dal in suangkalhna Siksempi pi 6 sau khat tawisa in Myoma te geidong paiphei in\n“Ahat pen 3 ong pai, hi siksempitawh naha uh holhkhia nuam ing” ci hi ve’n akihatsak mah mah a Hausapa uh Gin Do Lian bang aimitdeh bangpah khepkhep kici hi.\nUS Kumpi innsung ah MAI MAI LO Leilum khuami khat om hi. Leilum aa teeng ko khuami kua hiam ci aa a thei nuam i om khak leh comment pan ong dong thei. At khialh om in um ke’ng. Zam Khen Mang 9-10-2018 9:32 PM\nPrevious: Topa ngak in ~ Lalmuana (Mizoram)\nNext: Lamdangsa ingh! ~ Zomi Quavadis\nThang Lian Khai says\nWhite house sungah a om Zomi pen Sezang khua ah teeng in leilum a lal Ka nipi tuu, ka tuu te hi. Sezang suan mah hi. Leilum ah a mah khangkhia a hih ciangin leilum khua aadingin zong kipaak huai mah hi.\nLeave a Reply to Thang Lian Khai\tCancel reply


url: =Kawlpi Han Tuahna Ding U Tha Aye' Thupiakna Kingak - TUNGZANG NEWS\nKawlpi Han Tuahna Ding U Tha Aye' Thupiakna Kingak\n(TZN) - Tu sawng teng i buaipih mahmah ahi Kawlpi,Pinlong Veng sung a om Santa (Satawm), Khristian Han kituahsakna vai tawh kisai-in, Zomi Khristian khempeuh in tuah ding thukimlo uh ahih manin, mipi 20000 val in nialna/ thukimlohna letmat thuhna kinei hi. Tua letmat thuhna lai te Pu H. Vum Za Nang makai in Sagaing Division , Chief Minister U Tha Aye zumpi, Monyua khuapi ah April 27,2012 ni-in va puak cih i zaksa ahi hi.\nPu H. Vum Nang' i laipuak pen Sagaing Division kumpi thunei pawlte' Meeting neih hun tawh kituak lian ahihman in Meeting hun sungah kikum suak pah uh cih kiza hi. Tua thukikupna tungtawn in Sagaing Division, khua sung nopcitna le khantohna lam vaisaipi Miniser U Tin Win in apulakna ah Kawlpi hantuahna ding vai tawh kisai thakhat thu in khawl sak kik huai lo ahih manin, thuzaksakna neih kik dingin pulakna nei cih kiza hi.\nA hi zongin Meeting hun zawh khit ciangin, Ulian teng akikupna mawkmawk ah tua Han khinsakna ding thupiakna pen khawlsak/ phiat kiksak ding Chief Minister U Tha Aye tungah kinga hi cih thu genkhopna nei uh a, Pu H. Vum Nang zong April 30,2012 ni mahin Kawlpi lam zuanin ciahto kik cih kiza hi. Hih Khristian han khinlohna dingin Kawlpi khuapi sung a teng Zomi(Chin) minam buppi kipawl in Santa ( Satawm) Han mual ngait ah May 1,2012 ( May Day) ni-in Thungetkhopna nasiatak kinei a, biakna Siampi khempeuh in Siampi puan vive silh cih kiza hi. Hih Han kituahsakna tawh kisai in Galkap kumpi hun 1988 akipan 4 vei vilvelm kikhinsakna hi -in, 1994 kumin galkap huang dingin khatvei kisusia in kikhinsak lai cih kiza hi.\nTua hi a, Zomite' i lunggulhna le i thungetnate Topan a sawt loin hong dawnna ding zong lametna le upna lianpi kinei lai veve bek tham loin, minam dangte nenniamna le simmawhna nuai pan suahtakna i ngahna ding i biak Pasian mai zongin mapang khawm in kipumkhat siam ding kisam mahmah lai ding hi. Zomi Khristian te i kipumkhatna tawm lua bek loin, ei le ei zum kong mang kongah biakna pawlpi vai tawh thusia kineih in, Zomi Pastor tampite zumkong mangkong ah i tut demdam nawn lohna ding mahmah zong nakpitak thungetna kisam lai hi. Kilemna Pasian in Zomi Khristian te sungah kilemna le daihna thupha hong tungsak ta hen.\nTZN: Source : Hornbill, Tongsan


url: =NANG TEEKTEEK HONG DEIH ~ MUC\nNANG TEEKTEEK HONG DEIH\nAdmin 5:35:00 PM Articles, Conference Pianna thu\nTulai tak ih dinmun te ih ettak ciangin dipkuat huai mahmah leh dahhuai mahmah hi. Banghang hiam cihleh, a ki-it dingteng ki-itlo gal leh sa in zum kong mangkong, luikawm, mualtung ah ih ki delhdelh ta mai in ka tuat hi, singkang lom bangin kipum khat lehang, kua mahmah in, ong do zo hetlo ding hi. Conference deih cih pan a mawkdeih hilo a, a thu hang tampi om ahi hi. “President Muller Kyaw mahmah in, hi buaina in kei ma khialhna hi, Policy bangin kitelna ka bawl kei hi“ ci-in Policy maan a zui nuamte a om pen Policy zuilo ci pah malam hi hang. Abanghangin, hi buaina pen M te policy zuihlohna pan ong kipan hi napi’n policy zuilo ci teitei thei mawk I tam? Tua te hangin Sumpi tawh lungpho na kinei a, tuate hangin mawhsakna tampi om hi. Sumpi lah akhialo, kua mah tawh kizomlo Insein Pawlpi kum tampi tak aom lah bangmah cihlo cihpen thu maan hi thei ngeingeilo hi. a kitel zaw\nin nasim nop leh\nZomi te aadingin nang tektek ong deih hi a cih bangin Pasian in Ei mi lakpan in pilna nei leh Zomite a lamsang dingin Sia Kip Za Nang Union ah om a, Conference ngetna lai ong khak un ci-in Division pan ong gen uh kikhak a, Zomite a panpih ding, ahu ding Pr Kip Za Nang in Sign na thuknuamlo in Ninbung sungah na khia ahihman in hi ciang ih suak toto hi. a kitel zaw in na sim nop leh\nTopa Zeisu Tuu cing hoihpa hi a, tu cing hoih in a tuute aadingin a nuntakna pia hi ci hi. Ei tuucing hoih hiding maw, tu te nawi suksuk, sumpi ong pia kei uhteh, biakinn ko aa hi, ong kikhawm kei un ci-in biakinn teng tawhtang tawh kalhcip, kikhop na biakinn ah pail eng, tutphahteng ei tut theihloh nangin lehkoih in om zizen cihte ih ngaihsut ciangin khasiat huai mahmah hi. Ih biakinn te ah, vangik pua a gim khempeuh aw kei kiangah ong pai un tawldamna kong pia ding hi cih kigelh lailai! Pawlkhat ten Deekte na muhdah na uh hi ci lailai, Deekte muhdah na tawh hiciang kitung hilo cihpen, ih gen zo hi. A mau e leh ongit dek uh hilo hi, a kitel zaw in nasim nop leh pawlpi makai a theihsa, Tapong bu pipite, a khut tungvuah, sahang lim, gulpi limte laitung engtawh ki siua viavua lai, Union makai dinga theihsa Degree khatzong neilo, ATI innsaupi, a nuailam teng a mah in sumbawlna in nei –in, hi kei veh aw tua ding hi kei veh ci in thu kinei in a lelh teh, khamkhenpau muhdah cihtak in mudah, mi muhdahna tawh a sih pih ding hilai, tun ah President ngah ta lailai, Saw Minlwin te Saw Htoo Kale te leuleu, Zomite a muhdah man in zumteng ah pai kawikawi Galkap bu kineih in, mi khem uh a, tu in a hih leh Union ah laiat pi ngah lailai ta zen hi, nakdah lungkham huai mahmah hi. Tua pipi pen en a maan mah bangin tuat in, a mau cih bangbangin ih gamta lai hi, ATI phiat cileng leh Sia Keneth Suanzanang leh Kai khan khual mintawh hi-in, tuiphumsa a paikhia cileng lah Sia Suak Kho Ngin hi lailai-in, kawlpi gamhuam zum kong mangkong a tungden lah Ngo kho nang te cihbang in ih om hi, Zomite vive himawk in, ei ong bawlsia taktak pen a gamla pan zong hisam naven, ei nai taktak ah hite himawk hi, DEEKTE tawliak acih pen a ek cianlai uh liak kauhkauh ahih sam pahloh hang, Bawltal bangin a ki sawlsawl, ciangduai tawh a ki satsat na ah a pai ngeungeu te a gen ahi hi. Tua ahihman hibang a, maanlo gige pen Zomite in panpih lailai ta zen ih hihman in dah huai mahmah hi. Hibangin bawlsia in biakinn te sanginn te kalhcip cih limlim pen Pasian nasep hi ngeingeilo hi. Topa Zeisu a hehna pen biakinn sungah sumbawl om(Sawm Mee dan) ahihman in kitom hi a, cik mah hunin Zeisu in Biakinn kalhcip, tutphahte lehkoih, mite thongkia sak, Zumkong mangkong ah mite bawlsiat nading vaihawm ngeilo ding hi, tua pen Dawimangpa nasep ahi hi. Tua ahihman in khangno U leh nau aw, nang tektek ih Zogam aadingin na kipiak keileh lungzuan huai mahmah hi.\nA maanlo theipipi in, M sungah om venvan sanggam u leh naute aw, cihtek ei teng kipum khat thei ding, buainuam lo, awlmawhlo, hizah a, thubuai om a, na mite panpih kei le cin cihciangin, na lungsim kilawngzo ding hiam? Hibang tawh cikmah hun in, M te in C ong pia ngeingei lo ding uh a, hi bang tawh cikmah hun in kha khanlawhna zong om ngeingeilo ding hi. Na sanggam, na muhtheih te na it kei leh cik mah hunin, Pasian it ngeilo ding hiteh, hibangin biakinn tengleh vanteng a ngah zongun, a lunguh nuam ngeilo dinga, C te zong bei hethetlo dinga, bawlsiatna khang semsem zaw henla, thongsung denna bek lo in, deihloh pen in sisan luanna ong omleh, kha lam lah tha hatzaw lai in ci'n khang semsem zaw lai dinghi. Luther te hunlai danin. Tua ahihman in, Ih Zogam aadingin nang tektek Zeisu in ong deih hi.


url: =Pentecost Ni-a Peter’ Thugenna (Sawltakte 2:14-42) :: ZOMI DAILY\nposted on 20 May 2018 at 3:09 pm Lomkholna: Article, Biakna\nTua ciangin sawltak sawmlekhatte tawh a omkhawm Peter hong dingto-in, mihonte tungah nakpi takin thu hong gen a, “Ka mipih ahi Jew mite leh Jerusalem khuasunga om mi khempeuhte aw, hih thupiang hong gen ding ka hih manin limtakin na ngai un. Tuhun pen zingsang nai kua hi pan ahih manin, note’ ngaihsut bangin hih mite zukham hilo uh hi.Hih thupiang pen kamsang Joel in a gensa thu hi a, tua sungah, ‘Pasian in hih bangin gen hi:\nNitawp ni ciangin, mi khempeuh tungah ka Kha ka sung ding a, na tanute uh leh na tapate un keima thu taangko ding uh hi; na tangvalte un maang mu ding uh a, na puteekte un mang man ding uh hi. Tua ni ciangin ka nasem numeite leh ka nasem pasalte’ tung nangawnah ka Kha ka sung ding a, amaute in keima thu gen ding uh hi. Tua ciangin vantung leh leitungah hilhkholhna lim leh na lamdang ka bawl ding hi.\nSisan kiluan’sakna, meikatna leh meikhu sahpi hong om ding hi. Topa’ ni, a lian thupi ni, hong tun’ma-in ni hong mialin, kha, sisan hong bang ding hi. Ahi zongin Topa tungah huhna a ngen khempeuh in hotkhiatna ngah ding uh hi,’ ci-in a kigelh hi. “Ka mipih Israel-te aw, hih ka thugen na ngai un: Nazareth khuami Jesu tung tawnin Pasian in lim leh na lamdangte bawlin na hong sem ahih manin, Jesu pen Pasian’ sawl nasem ahihna teltakin na thei uh hi.\nHih thu pen note lakah a piang thu ahih manin nomau mahmah in na thei uh hi. Pasian in thu a ma theihkholhna leh ama geelna tawh kizui-in note’ khutsungah tua Jesu a hong piakding a ngaihsutsa hi a, note in singlamteh tungah khai-in migilote’ khut tawh amah na that uh hi.\nAhi zongin Pasian in misite lak panin amah hingkiksak a, sihna in amah lencip zolo ahih manin sihna hanga gimna panin amah a suaktasak hi. Bang hang hiam cih leh David in ama thu a genna-ah, “‘Topa ka maingat tawntung a, ka taklamah amah om ahih manin lungkhamna ka thuak kei ding hi. Tua ahih manin ka lungdam a, kei ka nuam hi. A si thei mihing ka hih lel hangin lungmuang takin ka om ding hi. Bang hang hiam cih leh misite’ gamah kei nong nusiacip kei ding a, na nasem keimah muatna nong thuaksak kei ding hi. Nangmah in nuntakna lampi na hong lak khin a, nong ompihna tawh kei nong lungdamsak hi,’ ci hi.\n“Sanggamte aw, note’ theihdingin i pupi David’ thu a teltakin kong gen ding hi. Amah si-in kivui a, a han zong tu mahmahin eite kiangah omlai hi. David pen kamsang hi a, ama tunga Pasian’ thuciam a thei hi. Ama suante khat, amah bang teek mahin kumpi-in a bawlna ding Pasian in thu a ciam hi. Pasian in a sep ding thu David in mukhol ahih manin, ‘Mi site gamsungah amah kinusia lo a, a sa a muat kei hi,’ ci-in a gen ciangin, Khris’ thawhkikna ding thu a gengen ahi hi. Pasian in sihna panin hih Jesu hingkiksak a, kote khempeuh pen hih thu a thei teci vive ka hi uh hi.\nAmah in Pasian’ taklamah omna dongin liatna ngah a, ama tungah Pasian in a ciamsa Kha Siangtho zong a ngahkhin hi. Tu laitaka na muh na zak uh nate pen kote tungah a hong piak tua Kha Siangtho ahi hi. David pen vantungah a kahtohloh hangin amah in, ‘Topa in keima Topa kiangah: Na khe nuai-ah na galte kong koihsak matengin ka taklamah na tu in, ci-in gen hi,’ ci hi.\n“Tua ahih ciangin singlamteh tungah na thah uh hih Jesu pen Pasian in Topa leh Khris-in a bawl khitna thu, Israel mi khempeuh in teltakin thei ta un,” a ci hi. Amaute in hih thu a zak uh ciangin a lungsim uh nakpi takin sukha a, Peter leh sawltak dangte kiangah, “Sanggamte aw, bangci gamtat ding ka hi uh hiam?” ci-in a dong uh hi.\nTua ciangin Peter in amaute kiangah, “Na mawhna uh kisik un la, na mawhna uh hong kimaisak theihna dingin Jesu Khris min tawh tui kiphum ciat un. Tua hi leh Pasian’ piakkhong Kha Siangtho na ngah ding uh hi. Bang hang hiam cih leh Pasian in ama kamciamna pen note tung, na suan na khakte uh tung leh gamlapi-a om mi khempeuh, i Topa Pasian in a sap mi khempeuh tungah a hong bawl ahi hi,” ci-in a dawng hi. “Hih migilote’ gimthuak ding na tuahkhak lohna dingun nomau mah in na suahtakna ding uh lampi zong ciat un,” a ci hi. ZCF Delhi\nPrevious: Video: Inndawl 5 pan akiasuk naupang khat ahunlap in inndawl 2 na ah kimanthei bilbel\nNext: Kumpinu mothak – Rachel Meghan


url: =Korin Masa 1 | Siantongluan\nKorin Masa 1\nKhrih Jesuh sawltak dingin Pasian in a hong teel keimah Paul leh thu upna sungah i sanggam Sosthenes in,\nJesuh Khrih tawh kipawlna hangin Pasian mi suakin, Pasian mi siangtho cihna a ngah, Korin khua-a om Pasian pawlpi mite leh eite Topa bek hiloin, amaute Topa zong ahi, i Topa Jesuh Khrih tungah thu a ngen, mun khempeuhah a om mite tungah lai ka hong khak uh hi.\nI Pa Pasian leh Topa Jesuh Khrih in note tungah dikna leh nopsakna thupha hong tungsak ta hen.\nJesuh Khrih hangin note tungah Pasian in hehpihna thupha hong pia ahih manin ka lungdamna thu, Pasian tungah ka ko tawntung hi.\nBang hang hiam cih leh Khrih tawh na kipawlna hangun, thugen siamna leh thu theihtel siamna-a kipan siamna nam khempeuh na neikim uh hi.\nNote sungah Khrih thu kiptakin om ahih manin,\ni Topa Jesuh Khrih hong kilatkik ding ngakin na om hun sungun thupha na ngahloh uh khat beek omlo hi.\nAma hong kilatkik hun ciangdong, a tawp dongin mawhna leh kisuanna neiloin na omna dingun i Topa Jesuh Khrih mah in note hong huh ding hi.\nAma Tapa ahi i Topa Jesuh Khrih tawh a kikhawl dingin a hong sam Pasian pen a citak Pasian hi a, a gensa bangin a hong tungsak takpi ding ahi hi.\nSanggamte aw, note khatlekhat kithutuakin, pawl kikhenna omkha loin, na lungsim, na ngaihsutna uh leh na ngimna uh na kikhatsakna dingun i Topa Jesuh Khrih min tawh ka hong thum hi.\nBang hang hiam cih leh sanggamte aw, note lakah kitot kiselna a omna thu, Khloe innkuanpih mite in kei kiangah hong gen uh hi.\nTua bang ka cih ciangin note pawlkhat in, "Kei, Paul pawl ka hi hi," cihna ahi a, pawlkhat in, "Kei, Apollos pawl ka hi hi," cihna ahi a, pawlkhat in, "Kei, Peter pawl ka hi hi," cihna ahi a, pawlkhat in, "Kei, Khrih pawl ka hi hi," cihna ahi zongin na kampaunate uh ka cihna ahi hi.\nNote in Khrih na phelsuah zenzen uh hi. Note-a dingin Paul in singlamteh tungah khaina thuak ahi hiam? Note, Paul nungzui dingin tui kiphum na hi uh hiam?\nKrispas leh Gaias cih simloh note khat beek hong tuiphumlo ka hih manin ka nuam mahmah hi.\nTua bang hi kei leh keima min tawh a kiphumin na kigen khading uh hi.\n(Eh! Stefanas-te innkuan zong ka tuiphum mah hi. Tuate cih simloh kuamah dang ka tuiphumlam ka thei kei hi.)\nKhrih in tuiphum nasep a sem dingin kei hong sawllo a, Lungdamna Thu a hilh dingin a hong sawl bek ahi hi. Ka thuhilhna-ah zong thugen siamna leh pilna a nei ka hi kei hi. Tua bang hi kei hen la, pilna leh gensiamna a nei hi leng, Khrih in singlamteh tunga a thuakna thu in vangliatna a neihna hang kisalo khading hi.\nBang hang hiam cih leh sihna a thuak mite-a dingin singlamteh tungah Khrih sihna thu pen a haihuai thu ahi hi. Ahi zongin hotkhiatna a ngah eite-a dingin Pasian vangliatna ahi hi.\nBang hang hiam cih leh Lai Siangtho sungah, "Mipilte pilna ka susia ding a, miteite teina ka heikhiatsak ding hi," ci-in kigelh hi.\nTua ahih manin tuhuna mipilte, miteite, leh thusel a siamte, bangin kimang ahi hiam? Hih leitung pilna pen haina a suahsak khitna kilang khinzo hi.\nPasian in ama pilna hong zang a, mihingte in amau pilna tawh pasian a theih zawhlohna dingun a bawl hi. Tua ahih manin mite in, "A haihuai thu," ci-in a ngaihsut uh i thuhilhna a umte, Pasian in hotkhiatna a piazaw hi.\nA uptheihna dingun Jew mite in na lamdang kal uh a, Grik mite in pilna a thupisak uh hi.\nAhi zongin kote in singlamteh tungah a kikhai Khrih thu ka hilh uh a, tua thu pen Jew mite-a dingin a hehhuai thu hi a, Gentail mite-a dingin a haihuai thu ahi hi.\nAhi zongin Pasian in a hong sap ei Jew mite leh Gentail mite-a dingin Khrih pen Pasian vangliatna leh Pasian pilna ahi hi.\nBang hang hiam cih leh Pasian haina pen mite pilna sangin sangzaw lai a, Pasian thaneemna pen mite hatna sangin hatzaw lai hi.\nSanggamte aw, Pasian in note hong sap laitakin na omzia uh ngaihsun un. Leitung mite hong muhna panin note a tamzaw, mipil na hi kei uh a, mi vanglian zong na hi kei uh a, mi thupi zong na hi kei uh hi.\nAhi zongin Pasian in mipilte a maizumsakna dingin mihaite hong teel a, mi thahatte a maizumsakna dingin mi thaneemte a hong teel hi.\nLeitung mite in thupi a sakte uh a suksiat theihna dingin Pasian in leitung mite simmawh a niamte, bangmahin a ngaihsutloh uh mite a teel hi.\nTua ahih manin Pasian mai-ah mite a kisaktheihna ding thu omlo hi.\nAhi zongin Pasian in Jesuh Khrih hangin note tungah nuntakna hong pia a, tua Jesuh Khrih pen eite pilna, Pasian tawh i kipawl theihna, Pasian mi siangtho suakin, hotkhiatna i ngah theihna ahi hi.\nTua ahih ciangin Lai Siangtho sungah, "A kisathei mite, Topa hang bekin kisathei ta hen," ci-in na kigelh hi.


url: =Gamdang mite ading akibawl Kad Perjasa (Privilege Card) Immigration te’n sanglo :: ZOMI DAILY\nposted on 26 January 2015 at 9:28 pm Lomkholna: Malaysia, News, ZAM, Zomi\nImmigration Department Enforcement in “Privilege Card” a kici Company khat in kumpi phalna omlo a Malaysia gamsung lut te kikepna dingin a bawl tawm uh Card tampi man uh hi. IDE Director Datuk Ishak Mohamedgenna ah “HihCard pen laibu lo tawh Malaysia gamsung lutte zat dinga kibawl hi-in, hih Card tawite peuhmah thuneite in bangmah cih thei lo dingin gen uh a RM250 pan RM700 tawh zuak khia uh hi” ci hi. Card bek hilo card ngah theihna ding ngetna laidal (Application Form) tampi tak zong man uh hi.\nZomi akua mapeuh in hih Kad Perjasa (Privilege Card) hong kizuak leh leivetloh, upvetloh dingin kong tangkokhia uh hi. Source: BERMANA/ZAM iNFO\nPrevious: Sangsia pipa ~ Philip Khaipu\nNext: Mihing tawh sumbawlte tungpan mi 17 honkhia


url: =Samuel Masa 15 | Siantongluan.net\nSamuel Masa 15\nSamuel Masa 15 |\nSamuel in Saul kiangah, "Topa in ama mi Israel-te tungah kumpi dingin nang sathau a nilh dingin kei hong sawl hi. Tua ahih ciangin tu-in Topa thugen ngai in.\nVanglian Topa in hih bangin ci hi: Amaute Egypt panin hong paikhiat lai-in amaute in lampi-ah Israel-te a nialna uh hangin Amalek mite gim ka pia ding hi.\nTu-in pai-in Amalek mite vatgawp un la, amaute neih khempeuh susiamang khin un. Amaute sitloin, numei leh pasal, naupang leh nawine laite, bawngtal leh tuu, kalaoh leh la, that un, ci hi," a ci hi.\nTua ahih ciangin Saul in Israel mite sam a, Telaim-ah khe galkap mi tul zanih leh Judah mi tul sawm kaikhawm hi.\nTua ciangin Amalek khuapi-ah Saul hong pai-in kuam sungah pangsim hi.\nTua ciangin Saul in Ken mite kiangah, "Pai un; kihemkhia un. Amalek mite lak panin paikhiasuk un. Tua hi kei leh amaute tawh note kong susiakhawm khading hi. Bang hang hiam cih leh Egypt panin Israel-te hong paikhiat lai-in amaute khempeuh tungah migitna na lak uh hi," a ci hi. Tua ahih ciangin Amalek mite lak panin Ken mite kihemkhia uh hi.\nTua ciangin Saul in Havilah panin Egypt nisuahna lama om Shur ciangdong Amalek-te zo hi.\nAmah in Amalek-te kumpipa Agag a hingin man a, mi khempeuh namsau tawh thatmang hi.\nAhih hangin Saul leh mite in Agag, leh a hoihpen tuute, bawngtalte, gannote, tuunote leh a hoih khempeuh khawi uh a, tuate thatmang khinlo uh hi. A kisimmawh bangmah a manlo khempeuh amaute in thatmang uh hi.\nTopa thu Samuel tungah hong tung hi:\n"Kumpi-in Saul ka koih ka kisik hi. Bang hang hiam cih leh amah pen keimah zuihna panin kihei kik a, ka thupiaknate semlo hi," a ci hi. Tua ciangin Samuel heh hi; zan tawntung Topa tungah kiko hi.\nTua ciangin Saul a dawn dingin zingsangin Samuel tho baih hi. Samuel kiangah, "Karmel-ah Saul hong pai hi. Amah in ama-a dingin phawkna mual khat phutin, kihei-in paisuak a, Gilgal-ah paisuk hi," kici hi.\nTua ciangin Samuel hong pai a, Saul in ama kiangah, "Topa thupha na tungah hong tung hen. Topa thupiakna ka sem khin hi," a ci hi.\nTua ciangin Samuel in, "Tua ahih leh ka bila tuu hamna leh ka zak bawngtalte hamna bang ahi hiam?" a ci hi.\nSaul in, "Amaute in Amalek-te kiang panin tuate hong paipih uh hi; bang hang hiam cih leh Topa na Pasian tungah biakna piakna dingin a limci pen tuute leh bawngtalte mite in sit uh a, a dangte ka thatmang khin uh hi," a ci hi.\nTua ciangin Samuel in Saul kiangah, "Khawl in! Topa in tuzanin kei kiangah hong gen thu nang kiangah kong gen ding hi," a ci hi. Tua ciangin amah in Samuel kiangah, "Hong gen in," a ci hi.\nTua ciangin Samuel in, "Nang na kineu ngaihsut hun a om hangin, tu-in nang pen Israel minamte lutang hilo na hi hiam? Topa in Israel-te tungah kumpi-in nang sathau hong nilh hi.\nTopa in nasem dingin nang hong sawl a, Pai in; mawhnei Amalek mite va susiamang in la, amaute a bei mateng va simgawp in, hong ci hi.\nTua ahih ciangin bang hangin Topa thu manglo na hi hiam? Bang hangin vankinusiate bawhin Topa muhna-ah a sia gamta na hi hiam?" a ci hi.\nTua ciangin Saul in Samuel kiangah, "Keimah in Topa thu ka mang a, Topa in hong sawl nasepna-ah pai khinin, Amalek kumpipa Agag kong ciahpih khin a, Amalek mite ka susiamang khin hi.\nAhih hangin mite in a kinusiate, tuute leh bawngtalte, suksiat dinga a ki-ap na hoihpente Gilgal-ah Topa na Pasian piak dingin la uh hi," a ci hi.\nTua ciangin Samuel in, "Topa in meihal biaknate leh biakpiaknate Topa thu man ding zahin deih ahi hiam? En in, biakpiakna sangin thu man ding hoihzaw a, tuutal thaute sangin thu ngaih ding hoihzaw hi.\nBang hang hiam cih leh lehdona pen aisan mawhna bangmah hi a, lungkhauhna pen mawhna leh milim biakna mah a bang ahi hi. Nangmah in Topa thu nial khin na hih manin, amah in zong kumpi hihna pan nang hong nolh khin hi," a ci hi.\nTua ciangin Saul in Samuel kiangah, "Ka khial khin hi; bang hang hiam cih leh keimah in mite kihta-in amau thu mangkha ka hih manin Topa thupiakna leh nangma thute ka palsat khin hi.\nTua ahih ciangin tu-in kong thum hi; ka khialhna hong maisak in la, Topa ka biaktheihna dingin kei hong lehzuihkik in," a ci hi.\nTua ciangin Samuel in Saul kiangah, "Nang tawh kong kilehkik kei ding hi; bang hang hiam cih leh nangmah in Topa thu na nial khin a, Israel-te tungah kumpi hihna panin Topa in nang hong nolh khin hi," a ci hi.\nA paikhia dingin Samuel a kihei laitakin Saul in a puantualpi mongin len a, a puan kikek hi.\nTua ciangin Samuel in ama kiangah, "Topa in Israel-te kumpi gam nang tung panin tuni-in balkhia-in nang sangin a hoihzaw na vengpa tungah pia khin hi.\nIsrael-te minthang Pasian in zong zuau genlo ding a, zong kisiklo ding hi; bang hang hiam cih leh a kisik dingin amah mi hilo hi," a ci hi.\nTua ciangin amah in, "Ka khial khin hi; ahi zongin tu-in keima mi upate mai leh Israel-te mai-ah kei hong pahtawi in la, Topa na Pasian ka biaktheihna dingin kei hong zuikik in," a ci hi.\nTua ahih ciangin Saul nung zui-in Samuel kilehkik a, Saul in Topa a bia hi.\nTua ciangin Samuel in, "Amalek-te kumpi Agag hih lai ka kiangah hong paipih in," a ci hi. Tua ciangin Agag launa linna tawh ama kiangah hong pai hi. Agag in, "Sih ding lungkhamna hong tung taktak ta hi," a ci hi.\nTua ciangin Samuel in, "Na namsau in nute ta bei-in a bawl mah bangin na nu zong ta bei hi ta ding hi," a ci hi. Tua ciangin Samuel in Topa mai Gilgal-ah Agag a semnen hi.\nTua ciangin Ramah-ah Samuel pai a, Gibeah-a a inn-ah Saul zong a ciahto hi.\nSamuel in ama sih ni dong Saul mukiklo a, ahih hangin Saul hangin Samuel a dah hi. Israel-te tungah kumpi-in Saul a koih manin Topa kisik hi.\nTedim Lai Siangtho / Laibu: Samuel Masa 15


url: =Lai Siangtho sung nambat tentuahna :: ZOMI DAILY\nposted on 1 July 2020 at 2:51 pm Lomkholna: Biakna, News, Pauginmang\nTuma kum 100 huam panin, Jew-mite sung mah pan, a diakin Lai Siangtho bu masa 5te (Torah) teng, nambat tawh siksehna, tentuahna neih hong kipan uh hi. Mr. Yacov Rambsel a cih pa in ELSS kici, “Equidistant Language Skip Squence” cih hong mukhia masa hi. Laimal tua zahna ta-ateng gawmtuah lehang, word khat suak thei cih ahi hi. Tua leh Dotna khat:\n“Hih Bible Code vai, Gematria, Malsimna Nambat tawh, Pasian’ kammal siksehin tentuahna pen ahi ding mah ahi tam?” A diakin, Hebrew lai leh kam in vantung panin, Pasian’ hong khiat suk, lai siangtho\n(sacred writ & language) hi ci-in hih thului atpa in na ngaihsunin, na pom semsem ta ing. Tua ka cih ngamna a’ thu a late, tomkimin en suk pah ni!\nA. Hebrew lai pen tuampian lua mahmah hi. (i) Pictographic language kici, lailim; laimal (letter) veve, lim khat peuhmah na kawk den hi. gtn. “Alef” kici, a 1na laimal a piancilna pen “Bawng lu leh a ki nih” lim pan hi a, thahat, makai, lutang ( cihna leh ama’ nambat in 1 hi pah den keii hi). Topa Jesuh suah ma, 700 B.C. lai pekin Gematria kici, laimalte in nambat na nei na kibulh, na kivawh ta uh hi.\n(ii) Hebrew lai pen Numeric language hi-in, ka gensa mah bangin laimal 1na ii nambat pen 1 hi pahin, a tawpna 22na ii nambat pen 400 cih dan ahi hi.\n(iii) Hebrew lai pen Phonic language hi a, tua bel gen kul lo ci ni, aw suak thei hi.\nB. Hebrew alphabet laimal 22 (letters) na pha-in, a tawpna pen “Tav” kici hi. Mangmuhna 1:8, :11, 22:13nate ah “Keimah in Alpha leh Omega ka hihi,”\nih Topa Jesuh in a cih pen Thuciam Lui Hebrew kampau hi leh “Keimah in “Alef” leh “Tav” ka hi hi,” a cih kul ding ahihna pen siat dang ding mahmah om kilkel lo hi. Tua banah, Genesis 1:1 ah Hebrew Bible ih et ciangin kammal/word 7 na om a, a 4na kammal pen laimal 1na “Alef” leh laimal 22 a tawpna “Tav” kigawm (Et or Eth- את ) pen kiletkhia thei lo hi.\n“Direct object” hi, cih ciang hi a, hih kammal ii taklam ah word 3, veilam ah word 3 cih bangin na om linlian hi. Tom gen ni ci leng, “Alef” leh “Tav” hi a, A leh Z, Alpha (Αλφα) leh Omega ( Ωμέγα ), Burmese bang hi leh “က” leh “အ” ahi hi.\nC. Theologian-te in “Tetragrammaton” a cih uh thu khat bek gen suk ni. “Laimal Li” cihna hi a:\nH (5) = 26 ahi hi. Na NIV Lai Siangtho sung sim masakna Ding sungah na om gige hi.\nHih laimalte a’ awsuah pen [Yod-Heh-Vav-Heh ] kici a, thulian mahmah hi. Min Siangtho a cihcih ahi hi. Ama’ Bible Code nambat pen a tunga “26” ahi hi. Hih ( יהוה ) pen Torah Genesis 1:1~9 sung, sittelna panin thulianpi khat kimukhia thei hi. Genesis 1:7~9 ah Hebrew LST tawh en le hang, “ELOHIM – אלהים ” (Pasian) cih kammal na kizep khinkhian mawk hi. Verse :7na pan laimal 26na sial ah “Elohim” ii spelling ding na kizep suksuk lian hi. Hih kammal ii Bible code #26 hi lianse lailai mawk zen hi.\nGenesis 1:7na, kammal 1na pan a 7na ah 1. Alef (א -E or A) laimal na om lian sese zen mawk hi.\n2. Tua Alef pan, a 26na laimal/letter pen a nuai laigual nihna sungah Lamed ( ל -L) laimal na om lian sese leuleu hi.\n3. Tua pan laimal 26na mah pen, ih tuah khak dongin sim suksuk mah lehang, laigual 2na sung mah ah Heh ( ה -H) kici, laimal/letter na om leuleu diudeu zen mai hi.\n4. A tawpna laimal ahih leh, a mal 26na mah hi-in, 1:9na sung, a patna verse 7 pan laigual 4na sungah, Mem ( ם -M) na kizep khikhe leuleu veh aw!\nHih laimal 4 ih gawm ciangin, ELOHIM ( אלהים ) word khat hong suak thei mawk a, Pasian cihna hi-in ama’ numeric value in 26 ahi hi. Hih 26 tak ciangin, YAHWEH, Jahovah, Jehovah, Yahshua, Jesuh, Jesu, Zeisu ii numeric value (Bible code #26) hong hi leuleu ahih ma’nin, na kisungzop dimdiam uh ahi hi.\nMore: 1998 kum a khatveina Pi leh Pu Bible Camp, Tedim ~ Khup Khan Thang\nThukhu’pna – Laigelhpa in hih dan ELSS leh Bible Number lamsang, nam 100 kan na theikhia nai lo hi mah tale’ng, Thuciam Lui Lai Siangtho mipilte in a 1,000 val-a sim ding bang na mukhia khin ta uh a, ih Topa Jesuh bekbek kawk den keii hi. Pasian’ humop a Kammal Lai Siangtho ih cih ni lohloh, hih bang dan ahi hi!!! Ka Lungdam, Pau Gin Mang (Thomas Pau) Creation Family (Ref: Ka thuciamtehna pan, Tulai kisungzopna www pan)\nPrevious: GZA – Kawlgambup ki teelpina tawh kisai tangkona\nNext: Thuthak tomkim ~ The Tedim Post (02 July)


url: =Hong tung ding census ciangin Zomi a kicih huaizia. Gelh - Dr. Do Suan Mung. - Laibu Saal\nHome > Thuluui/Articles > Hong tung ding census ciangin Zomi a kicih huaizia. Gelh - Dr. Do Suan Mung.\nHong tung ding census ciangin Zomi a kicih huaizia. Gelh - Dr. Do Suan Mung.\nKong it Zomi nu leh pa,u leh nau akua mapeuh,\nHong tung ding census ciangin Zomi a kicih huaizia tawm ikikum dih ni e.\nAmasapen in, Zomi pen taangtawn a kipan ei leh ei ikilawhna minam min ahi hi. Zogam hong sik masa leh Zomi te thu akan masa Mikang te Sir Henry Yule (1508), Father Vincentius Sangermano (1783), Col. T.H. Lewin (1871-72), Dr. Francis Buchanan (1835), Bertram S.Carey, H.N.Tuck te in i minam min Zomi ihihna tuma kum za tampi lai-in na genkhin uh hi. Kawl mipil U Thein Pe Myint leh Daw Aung San Suu Kyi te in zong Zomi ihihna hong ciaptehsak uh hi.\nEi Zomite lakah isuan imuan Dr. Vum Khaw Hau, Sangmang S.T.Hau Go, Dr. Vum Son te in zong Zomi ihihna kipsak uh hi. Tu mahmahin Zogam khuata khat ah pai-in laithei lo piteek khat kiangah bang minam na hiam ci lehang Chin hong ci hetlo in Zomi hing mah hong ci ding hi. Zomi pen ihihna taktak hi. Tua ahih manin Zomi kici ni icih teh meet nang, sup nang ngaihsutna hilo hi. I hihna akipsak ihi hi.\nAnihna ah, tulai taka hong kilawhna Chin pen midangte hong piak hi-a, hong kipiak lai inzong pahtawina tawh hilo in simmawhna (derogatory) tawh hong kipia min hizaw ding hi. Banghang hiam cihleh tuni dongmah in Chin hong kicih teh neu-etna, simmawhna gim baang lai hi. Hih pen minamdangte tawh a kisawhkha ngei khempeuh in theipah lel ding hi. “Chin ding hoih si e, Chin ding hau vial si e,” hong kicih teh hong kiphat hilo in hong kineumuh mahmah cihna hizaw hi. Chin min ipuak manin kumpinasemte bang pil in siam mahmah taleng itun dingzah kitung ngeilo hi. Chin min puakna ah meetna peuhmah om ngeilo a supna vive hizaw hi. Chin pen imin taktak ahih loh banah adeihhuai hetlo min ahi hi. Ataktak in cileeng Khamtung mi lakah Chin minam om lo hi. Apu apa pan ua Chin a kici om lo hi. Tuhun a Chin deihte in zong thei gige ding hi. Nidangin amau zong Chin ut lo uh hi. Ahi zongin thu sau et loin meet nading tuamtuam leh midangte dem nopna tawh Chin a deih a kineih pak uh hi-a mailam ah a kisik ni uh om pelmawh ding hi.\nAthumna ah, Zomi min bek tawh minam picing suak zo ding hihang. Zomi nuai a ake ahi -Zo, Sihzang, Teizang, Khuano, Saizang, Tedim,etc. te abei ding hi zenzen lo hi. Tua teng kigawmna Zomi hizaw hi. Teizang, Sihzang, Zo, Khuano, Saizang, Tedim ci-a atuamtek a ikigen khak leh tua minte tawh lah hong kiciamteh tuanlo in Chin khutnuai mah a kitung ding ahi hi. Zomi ideih pen Zo, Sihzang, Teizang, Khuano, Saizang, Tedim te laih nang hi loin Chin laih nang hizaw hi. Tua ahih manin Zomi ah ikigawmkhop ding lunggulh huai mahmah hi.\nAlina ah, Code nambat tawh kisai in 914 (Others) cih zat ding patauh huai het lo hi. Vuanzi U Khin Ye in a thugenna tuamtuam leh VOA tawh a kihonate ah siangtakin gen a, ei Zomi bang gentehna in zang zawzen hi. Minam 135 pen a bei zong om ding, a kibehlap zong om thei ding, a kigelhzia (spelling) maan lo zong om thei ding, tua teng mah theih nop mana census kibawl hi. Tu-a kipulaak lote a om lo a kituat ding, hihna bangbang kipulaak nading hun hi, ci-in teltakin gen hi. Tua banah hih Code 914 zang ding pen ei Zomi te kia hilo hi. Minam lian mahmah Po Karen in zong code nambat nei lo mawk ahih manin azat kul ding hi. Kayan(Kaya), Khami (Khumi) cih bangin minam tam simsim in azang ding ahi hi. Code 914 izat manin Kawlgam mi ihihna peuhmah kitaan lo lua ding hi.\nTua ahih manin, tuhun teekteek a Kumpi in census hong bawl pen ei Zomi ta dinga Pasian hong geelsak hi cih theih ahi hi. Topa Zeisu suah dingin Zawma kumpi te in census nabawl uh ahih manin Topa Zeisu Betlen khua ah suak kha hi. Tua hi keileh anu apa khua Nazareth a suak ding hi. Nazareth ah suak leh Laisiangtho tawh kipelh in Davuih tokhom zong luah thei lo ding hi. Tua mah bangin Zomi te minampi khat isuah theih nadingin Pasian in ikumpi te zanga census hong bawl hi ding hi ci-in kei mimal in ka um hi.\nTua ahih manin, u leh nau Zomi te, tutung in Pasian hong piak hun manpha khahsuah kha hetlo in ivekin Zomi kici liai dih ni ci-in khat vei kong zawnpha nuam hi. Zomite Pasian in hong makaih in thupha hong pia tahen.\nItem Reviewed: Hong tung ding census ciangin Zomi a kicih huaizia. Gelh - Dr. Do Suan Mung. Description: Rating: 5 Reviewed By: Cinpu Zomi


url: =A lamdang COVID-19 ~ Pau Khat Suan :: ZOMI DAILY\nA lamdang COVID-19 ~ Pau Khat Suan\nposted on 25 April 2020 at 1:29 am Lomkholna: News, Paukhatsuan, Tedim, Zomi\nI lam-etet, i ngaklah Case 1 test result “undetected” cih April 23, 2020; 9:00pm test result tangkona ah i muh ciang i lungdam mahmah a Topa’ hehpihna phat in lungdam i ko hi. Adangte zong a sawtlo in tuabang result mu ding lam-etna tawh i thungetna ahi hi.\nAhi zong in, a sawtlo in ki test kik lai ding a, swab test ban ah antibodies test zong bawl kul ding cih i za hi. Antibodies test dong bawl ding cih thu kazak man in ka lungdam phadeuh hi. Tua in dam taktak cih onglak, ong kipsak ding ahihman ahi hi.\nHih coronavirus pen leitung bup ah mihing Awn 2 leh alang val ( 2.5M) in ngah a, a lang phial mah damkik khin in, ahi zong in hih natna tawh tul 200 kim bang sikhin hi. Pulnatna nam hi a, ahih hang a-ngahkha khempeuh sipah samlo hi. Khat pan kisi pah laulau samlo i cih hang hun tomno sung a leitungbup kizel leh mi tampi mah in a sihlawh natna ahihman in a lauhuai mahmah natna/lungno ahi hi.\nA khangto khin gam, zoto hoih, zatui zaha leh vanzat kicing a siawan siama siampente’ omna nangawn ah mi tampi si in, tua siawan siamate mah zong a sihlawh tampi om zawzen hi. Vanzat leh zatui zaha kicing hetlo i gam a-ding in bangzah a lauhuai cih genna vet a omlo natna/lungno ahi hi.\nTua ahihman in ngahkhak lohna ding a kidop kikep theih zah a hanciam ding, cidamna lam thupiakte mang a, thuneite’ sawlna bangbang i zuih diamdiamna in damna ong pia ding a, i nunlui ngei hunnuamte ong mukik sak baih ding ahi hi.\nBanghang in lauhuai phadeuh hiam cih leh, kilawh thei bek hilo in, kilawh baih lua mahmah sawnsawn a, cinate in natna lungno a ngah leh a nat kikal hun saupi kihal in, tua kikal in mi bangzah lawhman khin ding cih upmawh sansat cihloh, kician lian a gen thei kuamah omlo hi. Tua bek thamlo in, natna lungno ngah gige nangawn a kisit hang a kimu lo tampi om thei lai mawk hi.\nApril 23, 2020 ni a Reuter in a genna ah, Sengam Wuhan khuapi a teng Mr. He Ximing kici pa pen February kha kipat lam in nakhak sa, awmbing, awmna sa a, amah zong hih natna lungno ngahkha hiding ki-ummawh ahihman in kisit sak hi. Ahih hang lungno mulo uh hi. Dam thei tuanlo ahihman in kisit kik a, 3 vei a kisitna dong bangmah mulo uh hi. A hi zong in March kha beikuan ciang swab test bek hilo in, antibodies test zong a bawl uh leh natna lungno mumawk uh hi.\nNatna lungno ngahkhate a ngahkhak zawh ni 16 bang ciang a natna lim ( symtom) a gawl, anak teng ah tawmtawm kilang thei a, ni 18 ciang huiui leh tuap ah kilang in, tua pan pumpi sung ah kizel a ni 22 bang ciang zun le ek ah kimu thei hi ci in mipilte’n gen uh hi. Hih pen a pongpi a a hithei zawdeuh genna hi a, hici lian hi cihna hikhin pah tuanlo, lungno bankhakna pumpi’ thuakzawh hatna tawh zong kisai mahmah hi.\nHih lungno pen cina upmawhte’ dangtawng leh naktawng lam pan swab la in “neucleric acid test” a kibawl hi a, ahang tuamtuam tawh lungno om gige kimu lo ( undetected ) thei hi.. ci uh hi. Ahang tuamtuam cih ciang, a swab neulua thei, natna lungno omna muntak kuikha lo khathei cihbang om thei hi. Sengam a scientistte’n survey a bawlna ah natna nei vive tawh a sin uh ciang swab neuclric acid test tawh 30% ciang bang ki detect khalo thei hi.. cimawk uh hi.\nEngland gam, University of Bath ah Microbial Pathogenesis Lecturer a sem Andrew Preston in a genna ah “the limitation of this tests need to be recognized, and the need to run regular tests if we want assurance that someone is truly negative, and that they remain so over a period of time” naci hi.\nHih test tawh natna lungno muhhak mahmah ahihman in ( test na-ding a dang lah om tuan samlo zel ) cidam taktak hi cih i lungmuan nading in hun sau sim la in, a kizom a tamveipi testte ah “undetected” vive ahih ding kisam cihna ahi hi.\nTua ban ah hih natna pan a damkikte, a si a sa lungno do hat in, natna lungno in zo nawnlo ding cih upna pen mankhin lo hi. Banghang hiam cih leh hih natna lungno ii pianzia a neng a tawng, a bul a bal in kitheikhia zo nailo ahihman in kidalna ding leh thahna ding zatui diktak zong a-kimukhia zo nailo hi a, ngahkik lo ding cih kuaman gencian thei tuanlo hi.\nTua ahih man in khatvei nihvei test a lungno kimu lo pen zato te’n/lab te’n negative cingam lian lo in, “undetected” cih kammal a zang uh ahi hi. Ei zong khatvei nihvei undetected tawh nakpi lungmuan ding hilo hi. Kimulo kha a nahih khak ding lung hihmawh huai lai veve hi. Tua hang a, Khaisan’ test result ah “undetected” ahih khit ciang antibodies test bawl ding lungdam huai aci kahi hi.\nTopa in Khaisan a kipan Zogam Tedim, Kawlpi a cina om khempeuh ong vehsak henla, acing akem siawan siamate a kipan akim apam a panpih a seppih khempeuh zong thupha hong piaksak ta hen! A manlang thei pen a Swab neucleric acid test ban ah antibodies test dong ah undetected result a ngah mengmeng ding in damna ong pia ta hen! Zogam Zolei Zomi Topa a nungta i Pasian in ong damsak ta hen! .. Amen. Pau Khat Suan\nPrevious: Kalaymyo COVID-19 omzia\nNext: Melbourne pan hongnusia Pastor Gin Do Dal (Hatlang) tangthu\nUS White House sungah aguk lutsawm mikhat kiman ~ ZD


url: =NUTE’ NI (MOTHER’S DAY) - Zomi Adventist Innkuan\nNute’ Ni (Mother’s Day) i cih pen leitung bup mun tuamtuam ah hun tuamtuam in Nute zahtakna Ni in a kizang hi a, hih ni in a diakin Nute tungah lungdam lahna bang hiam khat kipia zel hi. ‘Nu’ cih kammal a kigen khak ciangin lungsim sungah lungdamna om in i neu lai pana hong kem Nute ngaihsutna kinei in “Topa aw, lungdam ing” cih i kam pan hong ging khia thei zel hi. Nute’ Ni hong kipat khiatna gam tuamtuam in a theih dan kibang lo ahih manin a kizat ni zong kibang kim lo hi. Rome ah Cybele festival ci-in Greek pasian nu biakna hun a kizang pen paito denin March 15-18 kikal hun khat Mother’s Day dan in na zang uh a, tua loin Matronalia cih min phuakin holiday khat Juno zahtakna in zang uh a, hih ni in Nute letsong piakna hun in zang uh hi.\nUnited Kingdom leh Ireland ah ‘Mothering Sunday’ pen Mother’s Day ci in Easter Sunday tun ma kal thumna ah zang uh hi. Hih hong kipatna pen kum zalom 16 hun lai a Khristian ten ciindan khat-a a neih uh, kum khat a nupite in a khankhiatna biakinn tek uh a veh ni uh hi a, hih ni in Nute leh a tate uh kigawmkikna/ kimuhkhawmna ni ahi hi. Tua hun ciangin nupi mun tuamtuam a sum thalawh a nasemte zong a innkuante a veh theihna dingun a nasepnate un a khuan (suty/holiday) pia uh hi. Pawlkhatte’ ngaihsutna ah Mary, Jesu Nu zahtakna hanga kibawlkhia pawi danin ngaihsun in March ni 1 (Easter Sunday March 22 ni-a a tun ciang) leh April ni 4 (Easter Sunday April 25 ni-a a tun ciangin) zang uh hi.\nUnited States ah Nute’ Ni pen May Nipi nihna in zang uh hi. United States ah Julia Ward Howe in American Civil War zawh in kidona tawh kisai a om nawn loh ding deihna in numeite kipawlkhawmna khat a na pan a, ama thupi paipih ahih leh galvan kiamsakna ding leh muanna omna dinga nute’ panlakna ci-in 1870 in Mother’s Day Proclamation a na gelh a, ahi zongin hih pen tampi in theihpih lo hi. Julia Ward Howe in Nute’ Ni tawh kisai ngaihsutna a neih pen 1858 hun-a Anna Jarvis a kici numei khatin Civil War hun lai a kidote nih sianthona lama pattahna hun-a a na zatpihna ah Mothers’ Work Days ci-a ana gen pen pana hong piang ahi hi.\nJarvis in 1868 kumin Civil War a kido Union leh Confederate kilemna dingin nakpi in pan na la hi. 1907 in Anna Jarvis si a, a tanu Anna Jarvis mah a kici in, a Nu’ nasep phawk tawntungna dingin nasep hong pan hi. Apianna Nu Anna Jarvis in Sunday School Sia a na sepna biakinn Grafton, West Virginia ah May 10, 1908 in a masapen Nute’ Ni zat in om hi.\nTua ahih manin leitung bup in a theihpih bangin Grafton pen International Mother’s Day Shrine cih a theih in om a, tua mun a kipanin hih ciindan (Nute’ Ni zatna) state 45 ah zat in om hi. State tuamtuam ah 1912 ciangin hih ni pen khawlni (holiday) a zat in om a, 1914 in United States of America President Woodrow Wilson in hih ni pen American nupite a tate uh gal a site zahtakna ni hi dingin genkhia hi.\nNute’ Ni zatna hun masapen pan kum 9 a cin ciangin United States ah Nute’ Ni pen mi ten sum muhna dingin zang (commercialization) uh ahih manin a pankhia Anna Jarvis nangawn in hih ni bawl nawn loh ding a deih masa pen hi leuleu hi. Nute’ Ni pen tuni ciangin zong U.S. ah sum tam kizat hun pen hi lai phial in gen uh a, National Restaurant Association-te’ muh danin hih ni pen US ah kum khat sung adingin a ni thupi pen hi-in restaurant a an ne a tam hun pen hi ci-in ciamteh uh hi. Gam khempeuh ah Nute’ Ni pen Americate’ ciindan ettonna hi a ngaihsun pawl zong om hi.\nBang teng ahita zongin, hih Nute’ Ni in summuhna/sumzuakna tawh kisai lam hi loin Nute’ manphatna, gam mi hoih hi ding leh PASIAN ta hi dinga tate a pattahna uh phawkna hun a i zat ding hi zaw hi. Nute pen innsung ah kumpinu bang hi a, khamuanna, lungdamna, huhna leh itna hong tungsak Nute ahi hi. Nu pen i gamtatzia ding hong sinsak leh hong pattah (discipline) Sia masapen ahi hi.\nNu’ dinmun pen haksa mahmah leh kipumpiakna na hinapi in a sepna uh a mualsuah ciangun lungdamna lianpi ngahna hi zaw in amau mahmah in zong a ngaihsut kikkik uh ciangin amahmah Pasian pan-a tate adinga letsong kipia ahihna uh hong kiphawk khia kik uh hi.\nNu hihna pen hih leitung paito zel dinga poimawh Pasian ngimna omsa hi a, naungek hong pianga mithak khat a hong om ciangin Pasian’ min phat a om in PIANGSAKPA ahihna kiliansak hi. Tua ahih manin mihingte pen ‘Cipha a tampi pha a leitung a dim ding (Gen. 1:28) a Pasian in a deih ahi hi. Hih bangin Pasian deihna a tunna dingin Nu leh Pa in mawhpuakna kibang nei hi. Khrstian Nu hihna tawh kisai in Nu in tate Pasian nungzui (Christian disciple) hi ding a pattah ding a mawhpuakna ahi hi.\nTua manin Nu in tate Pasian ngimna a tung dingin seek in lam a, Nute pen khalam leh salam a tate pattahna a semte hi uh hi. Nu in mong nei loin tate itna nei in tate a dingin khamuanna hi a, Pasian thu tawh kituak lo leh ama gen banga a tate a gamtat loh uh ciangin lungtang sut pailet banga na a sa Nute ahi hi. Khat veivei ciangin tate’ hoihna dingin Nute in eima hatna leh ngaihsutna tawh tate pattah hun om kha thei hi. Tua ahih manin, “Kha Siangtho makaihna lo tawh Nu dinmun bang ci-in lawhcing takin kizang thei mawk ding?” cih ngaihsut huai mahmah hi.\nVantung Pasian in leitung Nu Ama TAPA pianna ding a zang in Nu’ tungah zahtakna lianpi pia hi. Vantungmi in Mary pen leitung a honkhia ding Pasian Tapa pianna ding hi ci-a Mary a hilh lai-in lamdang sa in, “Kei pasal tawh a lumkhawm ngei nai lopi hih thu bangci pian’theih ding ahi hiam?”(Luke 1:34) ci-in lamdang sa mahmah a, Vantungmi in, “Nangma tungah Kha Siangtho hong tung ding a, nangma tungah Pasian’ vangliatna hong om ding hi. Tua ahih manin a hong suak ding a siangtho naungek pen Pasian’ Tapa kici ding hi. Na behnu Eilizabeth zong thei in. A ciing hi, kici napi-in a teek mahmah zawh nungin nau paii a, tu-in a naupaii zawh kha guk pha ta hi. Tua ahih manin Pasian in a bawl theih loh khat zong om lo hi” (Luke 35-37) ci-in dawng hi.\nPasian in Nute zahtakna pia takpi hi. Nu hihna pen letsong bek hi loin Pasian sapna zong ahi hi. Hih hihna pen biakpiakna ah kimuthei hi. Numei khangham khempeuh lam tuamtuam in Nu hihna dinmun neite ahi hi. Pianna Nu hihna nei ki-om a, khalam Nu hihna nei Nute ki-om hi. I vekpi in lungsim sungah Nu hihna tawh kituak a leitunga i om sunga Pasian deihna tawh kituak-a ama minthan’na dinga i sep dingte mangngilh loh ding poimawh mahmah hi.\nNaupangte in zong salam leh khalam a nute zahtak a a thu uh man ding mawhpuakna lian mahmah ahi hi. I Topa Jesu Khris Pasian’ Tuuno in leitung mite’ ading a a hinna pia a singlamteh tunga a kikhai lai nangawn in a Nu zahtakna pia a, A nungzui a it mahmah John kiangah a Nu kem dingin mawhpuakna guan hi.\nNute’ Ni in tate in Nute’ tunga lungdamthu puakna leh itna latsak theihna hun ahi hi. Itna kammal khat, bang hiam khat letsong piaka thunget khawmna neih cih bang thupi a, ei adinga hong sepsak zozaite hanga lungdam puakna hun ahi hi. Pawl khatte pen Nute tawntung nopsakna gam tung khin omkha ding hi. Tuate in zong Nute in a dam lai a a maute adinga a a sepsakte ngaihsun in phawkkik in lungdam puak in itna kilangsak thei hi hang. Nute’ Ni tawh kisai in Rev.Job. Nang Khaw Thawng in a gelh ”A Ettehhuai leh a Ettehhuai Lo Nupite” cih tawh i thugelh zo ni. A ettehhuai lo nupite:\n1. Eve: Eden huan sunga innkuan nuntakna dinga Topa’ piak pen zahtak loin mitmuhna lam kep zawh lohna tawh a pasal lam pialpih hi. A suahtakna dingin a pasal thu zong mang lo ahih manin leitung khempeuh in siatna ngah lawh hi (Gen.3:6).\n2. Job’ Zi: A innkuan sungah haksatna a tun ciangin Pasian ko loin a deihna thei kha lo-a, “Na Pasian samsia in la sisuk in” ci-in a pasal kiangah gen hi. Innkuan nop laitak biakna mi mahmah a, haksatna a tun ciang phun nuam mahmah in Pasian nangawn langpan nuam a om pen Job i zi tawh kibang hi (Job 2:9).\n3. Lot Zi: Pasian in a innkuan in a sapkhiat hi napi innsung Nu pen nunghei kik ahih manin cikhuampi suak hi. Innkuan sungah Nu pen hi napi-in pa i thuvaihawmte palsat a biakna hanga leitung taisan ding haksa a sate Lot zi tawh kibang hi (Gen. 19:26; Luke17:32).\n4. Mikhal: A pasal David Topa min phat a a laam laitakin panpihin a lampih ding cih gen thadah maizumin taisan zawsop hi. I pasalte Pasian adingin a kipiak laitak dongtangsak den a, nupa kal a Jesu om ding nangawn a hazate pen Mikhal bang ahi hi (II Sam.6:16; 20-23).\n5. Jezebel: Ama huang sungah huaihamna tawh om a, a vengpa Naboth huan laksak dingin a pasal kun hi. Israel kumpi Ahab a lawmpa hangin kisathei hi. Pasalte’ nasep theihna khawng suanga mite tunga zawh thawhna tawh gamtat pen pasalte a buaisak, kitapkhapna a bawl Jezebel tawh kibang hi (I Kings. 21:1-29).\n6. Zeresh: Mordekai a hazat manin a kikhailupna ding song 50 a sang singkhuam bawl dingin a pasal hanthawn hi. Pasian in tua numeinu vaihawmna lungkim lo ahih manin Mordekai kikhaina dingah Haman kikhai lumsak hi. Midang khat hazat manin a pasalte holhthawh den pen Zeresh bang hi (Esther 5:17;7:10).\n7. Herodias: Ngeina lopi-in Herod tawh kiteeng in Tuiphumpa Johan in tai a, tua thu lungkim loin a pasal kiangah Johan lutang ngenin a lu tansak hi. Ei i thuman lohna hong hilh dingin Pasian’ hong sawl mite tungah thuk kik nopna lungsim neih pen Herodias dinmun hi (Mark 6:14-29).\n8. Saphira: Pasian tungah vante piak ding selin sawltakte’ mai-ah zuau genna tawh a nupa un sihlawh uh hi. Innkuan sungah Pasian thupha sangin Topa’ ading i kisik a, innkuanpihte piakna khawng a gensiate Saphira dinmun hi (Acts. 5:7).\nA ettehhuai nupite:\n1. Sarah: Sapna kiciantak thei kei taleh a pasal Pasian sapna ah muangtakin zui hi. Pawlpi kitangsap bang thei zo kei taleh Pasalte Pasian in a sapna zuih theih pen Sarah bang hi (Gen. 12:1-3).\n2. Rebekah: Pasian thupiak um ngam a, a pasal mel mu kei ta leh kiteen ding ut in a pasal zuan ngam hi. Kiteenna thukhaam upna tak tawh a lente pen Rebekah bang hi (Gen. 24:57-60).\n3. Ruth: A pasal sih khit nangawn in a teeknu’ thu lenkip a, a pasal bek hi loin a pasal’ innkuanpihte it hi. A pasal bek ci loin pasal innkuanpihte a it mi in numei hoih Ruth tawh kibang hi (Ruth 1:14-17).\n4. Abigail: Pasal gilo zukham Nabal tawh kiteng hi. A pasal’ gitlohna hangin David in a innkuanin thah sawm hi. “Ka innkuan gitlohna teng uh kei tungah om ta hen” ci hi. Tua manin a innkuanun suahtak lawh uh hi. Nabal ahih leh si veve hi. Innkuan siatna ah mawh pua ngam Pasian kiangah innkuan siatna teng a thuumpih ngamte pen Abigail bang hi. (I Sam. 25:24).\n5. Hanah: “Pasian aw, ta nong piak leh nangmah kong pia kik ding hi” ci ngam hi. Tua pen Siampi Samuel hong pianna hi. Vantunggam tunna dinga piangthak bek hi loin a nuntakna Topa ading pia ngam pen Hanah bang hi (I Sam. 1:9-10).\n6. Marka’ nu Mary: Jesu leh a nungzuite paisan pawi an nekna dingin a inn phaltakin pia hi. Inndei tungnung awngsak hi. Innkuan sunga nu pen in Topa tawh kipawl a holim dingin mun bawlsakna innkuan-ah Jesu hong teenna hi (Mark. 14:12-16).\n7. Bethani khua Mary: Sathau namtui manphate it loin Jesu lutungah buak ngam in a sam tawh a khe zut a, tua innsungteng sathau manpha namtui kizelsak hi. Topa mai-ah Nu pen kitamkham a, neih manpha penpen Jesu piak ngamna pen Mary dinmun hi (John.12:2-3).\n8. Mary (Jesu Nu): A nuntakna ah deih huai leh kiniamkhiatna hangin Pasian’ lungdamna ngah hi. Innkuan sungah Nute in Pasian deih lam a om manun ta ten thupha ngah lawh uh hi.\n(Sia BK Shwanno in Lungdamna Aw, May 2015 ah a gelhna panin ong kila sawn ahi hi.\nAdventist theologians approve statement on Biblical eschatology :: Adventist News Network\nA Hoihpen Adventist Pilna\nSINAI MA-IN THUKHUN SAWM OM ZO\nPrev post KALSUAN ZIA LAMMAN NEIHNA DIG THUSIM ( PART I )\nNext post Zokam SS Lesson 10. Kipumkhatna leh Akisam Kizopna by Dr. Kham Khan Khai


url: =EBOLA natna leh Leitung :: ZOMI DAILY\nposted on 19 October 2014 at 3:05 pm Lomkholna: DanielMangpu, Health, News, World\nEbola natna tawh kisai atheinuam i om leh keithei sun tawm hong hawm sawn ing Dallas pan.\nTu laitak a aminthang mahmah natna hoih hetlo EBOLA pen leitung bupah kilau mahmah hi. EBOLa natna hangin Africa gamah mi 4000 kiim sikhin a natna nei 9000 kim bang om ta hi cih WHO leitungbup Cidamna lam ten genkhia uh hi. Hih natna bawlna ding tudong ciang Zatui kimu nailo hi. Lai Siangtho sunga te atang tungtung ta ahi tam maw ci-in kangaih sun hi.\nEBOLA Natna Leh USA\nEBOLA natna ading Zatui a om nailoh hangin nungla pek in Africa gam a huhna apia ahi USA gammi Dr.Kent acih khat in Afica gampan\nnatna ngah ahih manin US kumpi in special Vanleng tawh la-in USA ah hongciah pih a tuni ciangdong dam hi.\nEBOLA Natna leh Dallas, Texas\nAfica gam Liberian gampan hongzin Mr.Thomas Duncan (Ivy Apartment, Dallas, Texas, USA) hangin USA gamsungah EBOLA natna hongtung hi. Duncan omna Aprtment leh akilahna Zatopi pen khetawh minute 10 khawngbek kipai dinga Texas Presbyterian Hospital ahi hi. Tua Zato pi Emergency inndei sungah Sept 26, 2014 in tung hi. Amah pen Oct 8, 2014 ni-in anuntakna bei ta hi.\nTua EBOLA natna nei pa anat lai a akem nurse numei Nina Pham kum 26 (Ei Asia mi) khat EBOLA natna hongnei leuleu hi. Texas Zato pi ah tawm vei alup khit ciangin Oct 16, 2014 ni-in Bethesda, Maryland ah Zatopi ah special vanleng tawh kipuak hi.\nPham anat khit leuleu ciangin Amber Vinson kum 29, numei nurse khat mah EBOLA natna nei cih hong kilang leuleu hi. Tua nu Texas pan Vanleng tawh azin khia hi a Atlanta Zato khat ah kikoih hi.\nDallas, Texas ah Zomi\nUSA gamsung gamtaw lam Mexico tawh gamgi alum hieuhiau namun Dallas, Texas ah Zomi te mimal 200 kiim ki-om hi. Tu a Duncan Zato lupna Presbyterian pen Zomi te omna tawh tai 1 khawngbek kigamla a, khetawh Zato kilak a kana pai ziauhziauh na uh ahi hi. Inn tawh hong kinai peuhmah a kilung himawh mahmah hi. Zomi te sangkahna tawh zong kinai mahmah hi.\nKumpi lampan bel hihnatna kilawh ding lauhuai lo hi cih Cidamna zumpi lamten genkhia zel uh hi. Ei thu-um mi Zomi tezong hih EBOLA natna tawh ikipelh nading thunget na ah hongphawk tek un. Leitung bup ah abei nading zong thungen tek ni.\nKawlgam Chin State sungpan hih Dallas kuam sungah mimal 8000 kiim ki-om dingin kilam en a, Kachin, Kayin te zong tam mahmah hi. I sanggam Haka lamte pen Indiana khit ciangin mi tam a om penna uh mun ahi hi. Asia mi Vietnam, Korea cihte pen tawm hetlo a Company anei bang tam mahmah uh hi. Kumpi Zum sungte nangawn ah amau mi Vietnam te bang tam mahmah ta uh hi.\nUSA Kumpi te Nasepdan\nHih EBOLA natna om cih akitheih a kipan kumpi lampan deihtakin nasem pah uh a, tua natna neipa omna tungah Helicopter 2 sun thapai in khawl gige in lampi dungah palik te dim zihziah hi. Tua natna akithei phetin kumpi ten tua Duncan natna neipa tawh akizom zawdeuh mi 100 bang a omna na mun ah vadelh pahin akisam bangin sitna nei pah uh hi. Duncan tawh akizom mi 20 kimbang nipi nih sung amau kia tuam omding in thu piapah uh hi. Banghang hiam cihleh tua natna pen nipi 2 khawng teh zong kilang pan thei cih thei uh hi. Sangkah tezong sangsungah zongpah uh a nawhtak in nasem uh hi.\nDallas khuasung Zato khempeuh ah Zato pai leng tuma kaalnih sung gampua lamah khual nazin hiam cih dotna himasa den hi. Tua nantna nei te inn sung Kumpi ten deihtakin hahsiang, Zatui kap pah uh hi. Tua nantna neite kipuakna Zato mawtaw tawmvei sung peuhmah zatloh dingin kikoih cip pah lian hi. Cina pa mawtaw zat tezong zatloh dingin tuamcip uh hi. Cina tetawh kizom Ui (Dog) te zong sitpah uh hi.\nHih natna nei akitheih akipan Biakinn te ah thungetna ah kihel den hi.\nDaniel Mangpu (Zogam Laaizom)\nNadeih lianpen uh ki-itna nahi sak un…. 1 Kor 14:1\nPrevious: Singpi (Jackfruit) hongpiak pumpi cidamna thupha te\nNext: ZIUSA GENVAI: Sum Don Kikna ( RE: Pa Thang Khan Dal)


url: =ATLANTIC TUIPI DUNGTO-A MIVOMTE CONFERENCE NGAHZIA Part IV ~ MUC\nATLANTIC TUIPI DUNGTO-A MIVOMTE CONFERENCE NGAHZIA Part IV\nAdmin 9:47:00 PM Articles, Atlantic tuipi dunga Mivom Conferencete, Conference Pianna thu, Religion Articles\nNgeina Bulphuh Kizopna:\nNeumuhna lungsim tawh mikangte in a kizoppih mite lakah Afro-Americante bek hilo hi. Africa, Asia le Latin America gamte-ah kum zalom 20 pat lamteng-a pai Adventist missionary-te in zong tua bang lungsim mah vom ciat uh hi--Nitumna lamte in akhutnuai gamte tawh kizopna ah a vom-uh kiliatsakna lungtang puak ahi hi. Atangpi-in genle’ng Europe ngeina, pilna le technology bekin khantohna piang sak hi, cih lungsim ahi hi. Europe le North Americante tawndan tawh a kibanglo khempeuh khua-tavai, a tawtaw, in seh uh hi. Nitumna lam mi ahih kei nak leh Adventist upna alet mah bangin nitumnalam mite’ ngeina azuih theih matengin makai dinmun-in muanhuailo hi, cih ngaihsun uh hi.\nAhizongin pawlpi makaite in pilna neilo mun pan ong kikheelte lakpan sia sem ding le panmun tuamtuam ah makai ding atam theithei nei-a masuante aki suat theih nadingin tualsuak mite pattah ding kin masak-a I neih ding ahi hi,” ci’n 1926 GC in khensatna khat bawl hi. Tua khensatna a tangtun nadingin, a om nailohna-te le nasep kipatsa munte ah pawlpi sangte honbeh ding ahi hi. Ahizongin hih in hun le sum tampi huup hi. 1929 kum United States a “Great Depreciation” hangin innphual-te in gamdanga sang honbeh nading sum haksa sa semsem uh hi.\nTualsuak makaite tungah masuan ngak ding thupi hi, cih ciangin khuaphual pawlpite in agamgam ah kipawlna organization tuam neih ding cih makaite lametna hilo hi. Tua sangin pawlpi tuam din nading apiangsak lungsim ahi minam-itna le ngeina kibatlohnate makaite in thupi sehlo kha uh hi. Tua sangin Pasian nasemte gam khatle khat helzau-in kikheel sak(exchange) ding makaite in ngaihsun zaw uh hi.\nTua bang hileh, kipumkhatna khauh zaw ding hi, thamlo-in tualsuak nasemte makaihna gamte pen adang zahin khangto lo hi,’ ci uh hi(Review, May 29, 1926. Pp. 27, 28).\nSDA gamthak lutna Europe Nitumna Saklam, South Africa, le Australia-te ah, a lut zawh kum 25 dongin tualsuak pastor le manager-te in effort makaih uh hi. Tua munte sungah zong gamzawng zaw deuh le Roman Catholic le Christianlon dopphah gamte domkang hakzaw lai hi.\nDivision makai pawlkhat in nesepnatha abehlap nadingin ama division sunga mite bek cial hi. 1926 kuma South American Division president sem Carlyle B. Haynes in “Kum 4 khit ciangin South American Division(SAD) sungah pawlpi nasem 800 oma, division pua pan ong pai 100 sanga tawmzaw bek om hi,” ci’n kipak takin gen khia hi. Asawtlo-in SAD bup pen amah le amah ding thei(self-support) ta ding hi, cih lamen hi. 1930 GC ah “South American gamsung nasepna pen South American mite in manawt le lungkimtakin sem ding uh hi, cih teltak-in ka gen ngam hi,” ci hi. Ahizongin, South American tualsuak Brazil-mi Enoch Olivera in South Ameican Division president angah nadingin kum 45 sawtto lai veve hi.